
CRIZA DIN UCRAINA.
REFLEXE ZONALE, EUROPENE, MONDIALE
Transnistria a cerut anexarea la Rusia

Sovietul Suprem de la Tiraspol a adoptat, la mijlocul lunii aprilie, o solicitare către Rusia, prin li se solicită preşedintelui rus Vladimir Putin şi Dumei de Stat să recunoască independenţa regiunii separatiste din Republica Moldova, Transnistria, şi să permită intrarea acestui teritoriu în Federaţia Rusă.
"În conformitate cu normele universal recunoscute ale dreptului internaţional, dreptul popoarelor la autodeterminare ar trebui să fie la baza deciziilor politice, iar fiecare stat este obligat să respecte acest drept"
 se menţionează în textului adoptat de Sovietul Suprem de la Tiraspol. Textul a fost redactat în baza unui referendum organizat în 2006. Rezultatul acestuia indica faptul că 97% dintre votanţi doreau independenţa regiunii şi alipirea la Rusia. Potrivit legilor din Republica Moldova, autorităţile de la Tiraspol nu pot organiza un referendum privind alipirea la Rusia.

Centrul de Informaţii de la Kiev a semnalat existenţa un flux masiv de cetăţeni ruşi care se deplasează către regiunea transnistreană, prin Ucraina. Cetăţenii veniţi din Rusia călătoreau în grupuri.

Chişinău: "propaganda" vrea să creeze "tensiuni" artificiale în Transnistria

Eugen Carpov, vicepremierul moldovean pentru Integrare, a denunţat campania de "propagandă" vizând crearea de "tensiuni" artificiale în regiunea separatistă Transnistria. Acuzaţiile formulate de unii oficiali ruşi, inclusiv de preşedintele Vladimir Putin, potrivit cărora Transnistria ar fi vizată de o blocadă "nu sunt adevărate"
, nici din punct de vedere economic, nici ca libertate de circulaţie, a subliniat Eugen Carpov..

Oficialul de la Chişinău a apreciat că există unele grupuri la Moscova şi Tiraspol care doresc ca Transnistria să urmeze scenariul regiunii ucrainene Crimeea, anexată recent la Federaţia Rusă.  În acest sens, a exemplificat prin declaraţiile liderului transnistrean Evgheni Şevciuk, potrivit căruia unica soluţie pentru depăşirea crizei transnistreană ar fi desprinderea regiunii de Republica Moldova şi unirea cu Rusia.
La Chişinău şi Tbilisi - temeri faţă de reacţia Moscovei


Georgia şi Republica Moldova urmează să semneze acorduri comerciale şi de asociere cu Uniunea Europeană, iar temerile privind o ripostă din partea Rusiei sunt în creştere, precizează Financial Times. Acordul de asociere planificat dintre UE şi Kiev se află în centrul crizei actuale din Ucraina, în condiţiile în care Moscova a făcut presiuni asupra fostelor state sovietice să adere la blocul comercial Eurasia. 

Alex Petriaşvili, ministrul georgian pentru Integrare europeană, a declarat că, deşi Moscova a susţinut public că nu se va opune acordului între Tbilisi şi Uniunea Euopeană, Rusia s-a folosit, în acelaşi timp, de trupele ruseşti staţionate în Osetia de Sud pentru a ridica temperatura politică. În luna aprilie, Alex Petriaşvili a declarat că trupele ruseşti au răpit 20 de georgieni la graniţa administrativă a Osetiei de Sud. De asemenea, oficialul georgian a precizat că trupele ruseşti au amplasat şi mai multă sârmă ghimpată depotivă cu intensificarea încălcărilor spaţiului aerian georgian.

Pe de altă parte, Rusia a declarat că este dispusă să poarte discuţii cu Comisia Europeană pentru a evita confruntările în privinţa acordurilor comerciale. Rusia, aminteşte Financial Times, a impus deja un embargo dur asupra vinului provenit din Republica Moldova. Alex Petriaşvili susţine că Georgia este vizată de o acţiune similară pentru exporturile sale de apă minerală, citrice şi legume. Menţionând posibilitatea unei reacţii a Rusiei, ministrul georgian pentru Integrare europeană a subliniat importanţa solidarităţii manifeste a UE cu Georgia şi a acrodării de sprijin tehnic, după semnarea acordului.  
Premierul Republicii Moldova, Iurie Leancă, a încercat să diminueze tensiunile cu Rusia înainte de semnarea acordului. Principalul adversar politic al Republicii Moldova este Dmitri Rogozin, vicepremierul Rusiei, care gestionează relaţiile cu Transnistria, enclava prorusă din Republica Moldova. Anul trecut, Rogozin a declarat că un acord cu Uniunea Europeană ar putea ameninţa aprovizionarea cu gaz a Chişinăului, exprimându-şi „speranţa” ca moldovenii să nu îngheţe. Iurie Leancă le-a transmis oficialilor de la Bruxelles mesajul că încă ar putea convinge Moscova de faptul că un acord cu Uniunea Europeană nu înseamnă ruperea legăturilor comerciale cu Rusia - descriind  acordul drept unul de pe urma căruia toate părţile ar avea de câştigat.

În replică, oficialii Comisiei Europene s-au manifestat reticenţi faţă de puterea de convingere a argumentului premierului Iurie Leancă, aşteaptându-se la represalii din partea Moscovei. Mai mult, referitor la alegerile din noiembrie, şi-au manifestat temerea că Republica Moldova este vulnerabilă la influenţa Rusiei prin intermediul mitei şi mass-media proruse. 
Vicepremierul rus Dmitri Rogozin a declarat că va insista asupra revizuirii relaţiilor economice cu Republica Moldova în cazul semnării de către aceasta a Acordului de asociere cu Uniunea Europeană. „Voi insista asupra revizuirii relaţiilor economice cu Republica Moldova în cazul în care aceasta va merge spre asociere”
 a declarat Dmitri Rogozin. 

Dacă Republica Moldova se decide să se asocieze cu UE, relaţiile Moscovei cu Chişinăul se vor modifica fundamental, dată fiind perspectiva de a deveni membru NATO, a avertizat vicepremierul rus. „Sunt convins că asocierea cu UE reprezintă o schimbare a statutului de ţară neutră a Republicii Moldova. Există o anumită regulă, pe care o cunosc toţi membrii NATO: pentru a adera la UE, trebuie să aderi şi la Alianţa Nord-Atlantică. Această regulă nu va fi schimbată pentru moldoveni. Toate ţările au trecut prin aceasta. Prin urmare, asocierea cu UE constituie momentul în care Republica Moldova pune mâna pe clanţa uşii numită NATO. Mâine, această uşă se va deschide”
 a subliniat Dmitri Rogozin.

Referitor la posibila aderare a Republicii Moldova la Uniunea Vamală, vicepremierul rus a subliniat ca Rusia s-ar bucura dacă autorităţile de la Chişinău ar lua o decizie în acest sens. „Toate propunerile necesare au fost făcute şi garanţii au fost date, dar au fost ignorate. Vom fi bucuroşi dacă Moldova va decide să se alăture Uniunii Vamale şi am face totul s-o sprijinim. Am face aceasta mai dezinteresat decât UE”
 a precizat Dmitri Rogozin. 
Vicepremierul rus - emisar al preşedintelui Vladimir Putin pentru Transnistria - a afirmat că Rusia nu vede nici o ameninţare directă la adresa regiunii transnistrene, cu menţiunea că principala provocare pentru Moscova este de a asigura drepturile ruşilor în regiune. Moldova ar trebui să desfăşoare alegeri ţinând cont şi de părerea locuitorilor Transnistriei, înainte de a lua o decizie cu privire la asocierea la UE, a spus el. „Dacă politicienii moldoveni ar fi patrioţi, ei ar trebui în primul rând să organizeze alegeri, ce ar putea deveni un fel de referendum, dat fiind faptul că o parte dintre formaţiunile politice din Moldova pledează pentru asocierea la UE, iar o parte se opun cu tărie”
 a subliniat Dmitri Rogozin. Potrivit acestuia, decuziile ar trebui luate în baza voinţei populare, ţinându-se cont şi de părerea Transnistriei.

Mesageri ai Congresului SUA - vizită în Republica Moldova

O delegaţie a Congresului SUA a efectuat o vizită în Republica Moldova la mijlocul lunii aprilie. În fapt, a fost o etapă a unei vizite europene mai ample, incluzând Norvegia, Estonia, Letonia şi Lituania, potrivit Moldpres.

Delegaţia americană a fost formată din senatorii John McCain, John Barrasso, John Hoeven şi Ron Johnson - reprezentând, respectiv, Comisiile Senatului SUA pentru Servicii armate, Relaţii externe şi Finanţe. Oficialii americani au avut întâlniri la nivel guvernamental şi parlamentar. 
Delegaţia americană a subliniat faptul că Statele Unite ale Americii sprijină Republica Moldova în contextul situaţiei extrem de tensionate din regiune, adăugând că sunt în pregătire noi sancţiuni economice şi politice contra Kremlinului, care vor fi aplicate dacă preşedintele Vladimir Putin nu pune capăt intervenţiilor în Ucraina.

Senatorul John McCain - conducătorul delegaţiei - a precizat, în cadrul unei prelegeri la Academia de Studii Economice a Moldovei, că provocările ruseşti sunt fără precedent după epoca Războiul Rece, insistând asupra noilor sancţiuni care vor viza Rusia. „Pregătim un pachet de sancţiuni mult mai dure faţă de Putin, pe care suntem gata să le aplicăm dacă nu va înceta cu provocările din regiune. Am spus anterior că Rusia e o benzinărie care aspiră să fie o ţară. De fapt Rusia e o benzinărie condusă de nişte mafioţi, care aspiră să fie o ţară. Vorbim despre o ţară condusă de cleptocraţi şi corupţi. Cu alte cuvinte, Rusia e o ţară în declin” a declarat John McCain.

La rândul său senatorul John Barrasso a precizat: „Am fost în Ucraina şi suntem îngrijoraţi că Vladimir Putin foloseşte resursele energetice ale Rusiei drept armă geopolitică în regiune, în condiţiile în care energia accesibilă nu este un bun de care cineva poate abuza, după bunul plac. Spunem nu pentru Putin şi da pentru libertatea oricărei naţiuni de a-şi determina propriul destin, fără intervenţia altui stat”.

„SUA şi Uniunea Europeană trebuie să impună sancţiuni foarte dure Rusiei astfel încât oamenii din Moldova şi din Ucraina să-şi poată decide singuri unde vor să ajungă. Comunicaţi-le apropiaţilor şi cunoştinţelor voastre adevărul despre ceea ce se întâmplă în vecinătatea voastră, fiindcă adevărul vă eliberează”
 a adăugat senatorul John Hoever.
Înainte de prelegerea de la Academia de Studii Economice a Moldovei, delegaţia americană s-a întâlnit cu premierul Iurie Leancă. Discuţiile au purtat asupra necesităţii atragerii de investiţii americane, intensificării relaţiilor comerciale între SUA şi Moldova, sporirii securităţii energetice, situaţiei geopolitice din regiune şi conflictului transnistrean.
Putin, invitat de Hollande - Franţa livrează Rusiei nave Mistral


Preşedintele francez, François Hollande, a anunţat, că se va întâlni, pe 6 iunie, în Franţa, cu preşedintele rus Vladimir Putin, în pofida tensiunilor dintre Rusia şi Occident. Preşedintele francez i-a transmis o invitaţie omologului său rus cu ocazia ceremoniei de comemorare a debarcării aliaţilor în Normandia, eveniment la care vor participa mai mulţi lideri occidentali - printre care şi preşedintele american Barack Obama. 

„L-am invitat pe Vladimir Putin” şi „vom avea discuţii”
, în special pe tema crizei din estul Europei, a afirmat François Hollande. Liderul francez intenţionează să acţioneze ca mediator între Occident, Ucraina şi Rusia. Vladimir Putin s-a arătat pregătit pentru întrevederea cu liderii occidentali, prilej cu care va aborda „problemele legate de relaţiile bilaterale” şi „agenda internaţională”
.

În pofida crizei din Ucraina, Franţa nu are intenţia de a suspenda livrarea către Rusia a doua nave de război tip Mistral. Contractul, în valoare de 1,2 miliarde euro, nu va face parte din pachetul de eventuale sancţiuni economice ale Uniunii Europene la adresa Moscovei, a precizat cotidianul francez Le Monde. Navele, cu lungime de 199 metri, lăţime de 32 metri şi capacitate de 21.300 de tone, ating o viteză maximă de 19 noduri şi pot transporta 16 elicoptere, patru nave de debarcare, 70 de vehicule blindate si 450-900 de persoane. De pe puntea navei Mistral, cu suprafaţă de 5.200 metri pătraţi, pot decola simultan şase elicoptere.

Polemica s-a amplificat odată cu demersul Victoriei Nuland, subsecretarul de stat al SUA pentru problemele Europei, care a atenţionat deschis Franţa în privinţa exportării în Rusia a unor avioane de tip Mistral - prima livrare urmând să aibă loc în octombrie 2014, iar a doua în 2015, cu posibilitatea opţiunii pentru alte două nave, în plus. „Ne-am exprimat, în mod regulat şi constant, îngrijoarea în legătură cu acest contract” a declarat Victoria Nuland, în timpul unei audieri în faţa Comisiei pentru Afaceri externe din cadrul Camerei Reprezentanţilor.
Declaraţia a iritat puternic Parisul, unde, potrivit unui diplomat, se subliniază în mod insistent că SUA îşi pot permite „să dea lecţii” întrucât nu vor avea de suferit de pe urma sancţiunilor impuse Rusiei, cu care au puţine schimburi comerciale şi de care depind şi mai puţin din punct de vedere energetic. „Acest contract a fost semnat în 2011, este în curs de executare şi va fi finalizat în octombrie anul viitor. Pentru moment, el nu a fost pus în discuţie” a declarat preşedintele francez François Hollande. Ministerul rus de Externe a avertizat  Franta, în luna martie, că va trebui să achite costul contractului şi alte penalităţi dacă anulează contractul. 
Dominique de Villepin - fost premier şi ministru de Externe al Franţei - a reacţionat la îngrijorările pe care Washingtonul le-a împărtăşit Franţei în legătură cu programata vânzare către Rusia a unor nave de război de tip Mistral. „Americanii sunt primii care iau, prin intermediul antreprizelor, poziţiile ce trebuie să fie luate: priviţi ce fac ei în Iran”
 a declarat Dominique de Villepin. Fostul premier şi-a exprimat opinia că Franţa trebuie să onoreze contractul.  
Mari companii petroliere occidentale semnează contracte cu Rusia


Câteva dintre cele mai mari companii petroliere din lume, printre care Exxon Mobil şi BP, au semnat separat o înţelegere cu Rosneft - cea mai mare companie petrolieră de stat a Rusiei - de extindere şi aprofundare a relaţiilor în domeniul energetic, a precizat ZeroHedge. În luna aprilie, Statele Unite au impus o serie de sancţiuni economice împotriva directorului Rosneft, Igor Sechin. Sancţiunile nu s-au extins şi asupra Rosfnet, ceea ce permite giganţilor occidentali din energie să continue afacerile cu Rusia.
ExxonMobil s-a angajat să construiască un terminal pentru gaz natural lichefiat în Rusia, pe coasta Pacificului. În cadrul acestui proiect - cunoscut ca Far East LNG - ExxonMobil va primi gaze naturale din câmpurile estice ale Rusiei dar şi din Sakhalin - 1, o insulă de pe coasta de est a Rusiei. În plus, ExxonMobil forează în Marea Kara, din zona arctică, împreună cu compania Rosneft, controlată de statul rus. Puţul din zona arctică reprezintă una dintre cele mai mari investiţii facute de Exxon - respectiv, 600 milioane de dolari - sumă justificată în urma prospecţiunilor. Primele estimări au arătat că zăcământul are o suprafaţă cât Moscova şi conţine 9 miliarde barili de petrol, care valorează 900 de miliarde  dolari. "Altfel spus, Exxon este partenerul unui grup al cărui şef nu are voie să intre în SUA" a comentat Bloomberg.
La scurt timp după acordul cu ExxonMobil, Rosneft a anunţat şi noul acord încheiat cu BP, în cadrul căruia vor explora în comun, în căutare de resurse naturale, în regiunea Volga-Ural. Dacă va avea succes, proiectul ar putea duce la dezvoltarea extragerii gazelor de şist. În noua companie mixtă, Rosneft va avea 51% din acţiuni iar BP va deţine restul de 49%.
Gigantul petrolier francez Total S.A. a semnat un acord cu Lukoil - a doua companie petrolieră a Rusiei - pentru a explora acumulările de hidrocarburi. Directorul Total S.A., Cristophe de Margerie, a dat solide asigurări colaboratorilor ruşi în privinţa determinării companiei pe care o reprezintă.
Preţul cerealelor ar putea exploda


Reducerea ofertei de grâu și porumb din Ucraina pe fondul escaladării conflictului cu Rusia privind Peninsula Crimeea, dar și posibilele noi sancțiuni care ar fi impuse Rusiei ar putea conduce la aprecieri ale prețurilor celor două cereale cu peste 20%, relevă o analiză XTB Brokers. Atât Rusia, cât și Ucraina sunt printre cei mai mari exportatori de grâu la nivel mondial, iar Ucraina e un jucător de top pe piața exporturilor de porumb. 
Conflictul din Ucraina și seceta din SUA și Brazilia au ținut cumpărătorii activi în piața grâului și a porumbului în lunile februarie și martie. Avansul preţului grâului a fost de 17,4%, iar al porumbului de 13% în perioada 1 ianuarie - 20 martie 2014. În perioada 20 martie - 20 aprilie, preţul grâului a evoluat fără o direcție limpede, corectându-se, marcând o revenire și apoi coborând din nou, pe bursa CME din SUA, cea mai urmărită la nivel global. În ultima decadă a lunii aprilie, ploile din SUA au crescut speranțele pentru recoltă, afectând negativ prețul. Între 20 martie și 20 aprilie preţul porumbului a fluctuat, la rândul său puternic, înregistrând o creştere cu 2,9%.

O escaladare militară a conflictului, ducând la înfruntări între forțele armate ale Kievului și Moscovei, ar zdrobi barierele prețului grâului, conducând la avansuri de 10-15%. Scumpirile ar fi și mai accentuate dacă NATO ar interveni în conflict, putând induce aprecieri de peste 20%. Relaţia de directă proporţionalitate între prețul grânelor și conflictul din regiune se bazează, în primul rând pe factori speculativi. Însă, conflictul poate conduce la un impact real asupra ofertei de grâu.

Potrivit presei de de la Chişinău, în Ucraina apare o nouă Transnistrie

Transformarea Donbasului într-o altă Transnistrie se petrece destul de rapid, apreciază Timpul. Dacă în Crimeea ruşii au acţionat sub pretextul „autoapărării”, în Donbas militarii ruşi ar putea fi invitaţi de autorităţile locale în calitate de pacificatori. Rusia propune ca viitorul Ucrainei să fie abordat după formula „iată, avem toată ţara, dar mai sunt două-trei regiuni estice separate”, iar la masa negocierilor să fie garanţii negocierilor UE, SUA, Rusia, precum şi doi participanţi - Ucraina şi regiunile de est. Mai exact, „Formatul 3+2”, potrivit ziarului, cu precizarea că acelaşi scenariu a fost aplicat şi în cazul Transnistriei.
Timpul a publicat un interviu cu şeful Delegaţiei UE la Chişinău, Pirkka Tapiola, care menţionează că sporirea vitezei apropierii Republicii Moldova de UE nu are legătură cu situaţia din Ucraina, dar se datorează reformelor interne. În acelaşi timp, a accentuat că reformele trebuie să continue, exprimându-şi  îngrijorarea faţă de unele acţiuni antieuropene susţinute de forţe politice din Republica Moldova, inclusiv din Autonomia găgăuză.
 
Invitat la cel de al doilea Congres al bulgarilor din Republica Moldova, başcanul Găgăuziei, Mihail Formuzal, a promis toată susţinerea şi ajutorul poporului găgăuz în realizarea deciziei separatiste pe care ar lua-o conducerea raionului, notează Ziarul Naţional. Participanţii la Congres au adoptat o rezoluţie în care nu se menţionează nimic despre aderarea raionului la UTA Găgăuzia. Decizia finală urmează a fi luată în urma consultărilor ulterioare. În acest context, Ziarul Naţional aminteşte declaraţia primarului oraşului Taraclia, Serghei Filipov, potrivit căruia raionul Taraclia va organiza un referendum având ca temă alipirea la Găgăuzia dacă Parlamentul de la Chişinău nu-i va acorda „statut special” - Raionul Bulgar Taraclia.

Generalul Wesley Clark, fost Comandant Suprem al Forţelor Aliate NATO, a declarat, pentru Adevărul (de Moldova), că evoluţia conflictului din Ucraina nu este întâmplătoare, ci face parte dintr-un plan de invadare a Ucrainei, elaborat de Vladimir Putin. „În a doua parte a operaţiunii puse la cale de Rusia, ne aşteptăm să vedem probleme în Moldova şi Transnistria” a avertizat el.

Adevărul se referă la posibilitatea ca, în urma unei decizii a Rusiei, să fie prejudiciate obiective indistriale din Republica Moldova. „Declaraţiile liderului de la Kremlin privind intenţia Rusiei de a-şi proteja piaţa de o posibilă invazie a mărfurilor din statele CSI orientate spre UE şi de renunţare la cooperarea industrială va afecta grav şi economia Moldovei, susţin experţii”, potrivit Adevărul.

Avertisment al Moscovei, încă din 2008, privind extinderea NATO


Un mesaj confidenţial din 2008 transmis de diplomaţia Rusiei pentru SUA, preciza că avansarea Alianţei Nord Atlantice spre Est, inclusiv în Ucraina, va fi întâmpinată de Rusia cu o intervenţie armată, a anunţat Itar-Tass. ”După o primă reacţie tacită faţă de intenţia Ucrainei de a semna Planul de acţiune în vederea aderării la NATO cu ocazia summitului de la Bucureşti, ministrul de Externe Lavrov şi alţi oficiali ruşi de rang înalt au reiterat opoziţia puternică, subliniind că Rusia va considera extinderea Alianţei spre est drept o potenţială ameninţare militară” transmitea William Burns, ambasadorul Statelor Unite ale Americii la Moscova, în 2008.

”Extinderea NATO, în special prin integrarea Ucrainei, rămâne o problemă emoţională pentru Rusia, dar există şi argumente strategice în favoarea unei opoziţii puternice faţă de admiterea Ucrainei şi Georgiei. În Ucraina, aceste argumente conţin temerea că ţara riscă să fie divizată, o situaţie care ar conduce la violenţe şi chiar la război civil, iar Rusia ar fi nevoită să intervină”
 preciza William Burns în 2008.

„Criza ucraineană este o trambulină pentru revenirea NATO şi SUA în Europa”

Criza ucraineană a propulsat Organizaţia Tratatului Atlanticului de Nord în prim plan, după ani de dezbateri aproape dogmatice privind cel mai bun mod de a construi o apărare a Europei, precizează cotidianul francez Le Figaro. Europenii nu au luat niciodată în calcul o demonstraţie prin forţă. Rămâne soluţia „soft power”, cum spun americanii, „un amestec între dialog, disuasiune şi sancţiuni care vor să destindă atmosfera şi să aducă Moscova pe calea cea dreaptă. Un pariu cu bătaie lungă”
. 

Pe termen scurt, vechile reflexe şi pârghiile solide sunt cele menite să-i asigure pe vecinii „noii Rusii”. „Criza ucraineană este o trambulină pentru revenirea NATO şi SUA în Europa. Pentru Europa securitară, aceasta este o adevărată criză de încredere” a afirmat un diplomat, citat de Le Figaro. De fapt, Polonia şi republicile baltice i-au cerut sprijin - cu precădere aerian - Alianţei Atlanticului de Nord, nu Uniunii Europene. Europa numără multe interceptoare franceze, britanice sau germane gata de aplicare, însă singurul „ghişeu deschis de urgenţă” se găseşte la NATO. „Bilanţul pare a fi unul fără apel, după ani de dezbateri aproape dogmatice privind cel mai bun mod de a construi o apărare proprie a Bătrânului Continent - pe sus, pe jos sau în cerc restrâns?”
.
În timp de criză, singurul recurs avut în vedere de mijloacele militare ale Uniunii Europene a fost trimiterea de observatori. Însă la acest capitol a fost aleasă Organizaţia pentru Securitate şi Cooperare în Europa, fondată de asemenea în timpul Războiului rece. Potrivit Le Figaro, apărarea rămâne în domeniul suveranităţii naţionale şi, în pofida dimensiunii europene, subiectul a fost eliminat din campania electorală. Social-democratul Martin Schulz este susţinătorul ideii unei apărări comune, cu un cartier general la Bruxelles şi trupe „mobilizabile”. Principalii săi concurenţi - conservatorul Jean-Claude Juncker şi liberalul Guy Verhofstadt - s-au arătat mai ofensivi la adresa lui Vladimir Putin, căruia trebuie „să i se poată spune nu”, dacă este necesar şi prin sancţiuni mult mai apre decât cele adoptate până acum.

Dezbaterea pe marginea securităţii ar putea fi relansată odată cu alegerea unui succesor pentru Catherine Ashton, şefa diplomaţiei europene. Cu Rusia şi Ucraina „avem în faţa noastră luni sau chiar ani de dificultăţi”
 a declarat Frank-Walter Steinmeier, ministrul de Externe al Germaniei. Potrivit cotidianului francez, Germania, care dispune de cea mai bine echipată armată din UE, rezumă paradoxul european. Liderii germani - de la preşedintele Joachim Gauck până la ministrul Apărării, Ursula von der Leyen - ar vrea ca Germania să joace un rol vizibil pe scena internaţională. Însă, potrivit unui sondaj de opinie publicat  la Berlin, doi germani din trei sunt de părere că ţara lor ar trebui să manifeste mai multă prudenţă, iar patru din cinci ar dori ca Bundeswehrul să se dezangajeze pe plan extern.
Polonia avertizează: statul ucrainean se poate prăbuşi


”Vreau să mobilizez toată Uniunea Europeană şi NATO cu privire la riscul sau ameninţarea prăbuşirii statului ucrainean, sau cel puţin a unei divizări foarte dureroase" a declarat premierul Poloniei, Donald Tusk. Oficialul polonez a apreciat că, în următoarele luni, „soarta Ucrainei va fi tranşată”. "Ucraina are datorii faţă de Gazprom şi Rusia sau Rusia, în baza dreptului internaţional, are datorii faţă de Ucraina pentru ca şi-a însuşit Crimeea cu infrastructura şi câmpurile sale gazifere?"
 s-a întrebat premierul polonez.

Rusia se foloseşte de factura la gaze, calculată după un preţ impus unilateral de Gazprom, pentru a face presiuni economice la adresa Kievului, aflat într-o stare financiară precară. ”Există diferite estimări cu privire la costul anexării Crimeii. Astăzi, este dificil de spus cine datorează bani”
 a subliniat Donald Tusk. Rezervele de gaze aflate pe coasta peninsulei Crimeea sunt de aproape 2.000 de miliarde metri cubi, iar rezervele de petrol ajung până la aproximativ 430 de milioane tone.

Eforturi pentru evitarea unui nou „război al gazului”

După escaladarea conflictului dintre Rusia şi Ucraina legat de livrările de gaze, Uniunea Europeană caută o soluţie care să oprească Moscova să declanşeze arma redutabilă: suprimarea licrărilor de gaz pentru Kiev, începând de la 3 iunie, în cazul în care societatea publică ucraineană Naftogaz nu-i va plăti gigantului rus Gazprom suma de 1,66 miliarde de dolari pentru luna iunie, a precizat cotidianul francez Le Monde.

Nici ucrainenii, nici ruşii, nici europenii nu au interesul să existe un nou „război al gazului”, precum cele din 2006 şi 2009. Europa importă un sfert din necesarul său de gaze din Rusia - dintre care aproape jumătate tranzitează Ucraina. Unele ţări din Europa Centrală şi de Est - Polonia, Cehia, Slovacia, republicile baltice - sunt dependente de livrările ruseşti. O întrerupere a livrărilor nu va avea consecinţe imediate absolut dramatice - atât datorută sezonului estival cât şi nivelului ridicat al stocurilor. Vladimir Putin i-a reproşat Uniunii Europene că nu are nici o „propunere concretă” în privinţa plăţilor pe care le trebuie să le facă Ucraina pentru livrările de gaz. Comisia Europeană, în replică, a calificat criticile ca fiind „nefondate”. 
Dincolo de livrările din luna iunie, Kievul se află în imposibilitatea de a să plăti către Moscova datoria la gaz în valoare de 3,5 miliarde de dolari, acumulată în perioada 2013-2014. Potrivit Le Monde, UE continuă să fie „Domnul bune oficii”. „Vom face totul (...) pentru a clarifica problema facturilor neplătite şi, prin intermediul ajutoarelor, să-i permitem Ucrainei să-şi plătească facturile la un preţ apropriat”
 a declarat Günther Hermann Oettinger.

În luna aprilie, Gazprom a majorat cu 80% preţul la gazul livrat Ucrainei - de la 268 de dolari/ 1000 metri cubi la 485 dolari, cu aproximativ 100 de dolari mai mult decât preţul cerut de Gazprom unor ţări europene. De asemenea, Gazprom a responsabilizat Ucraina pentru o eventuală întrerupere a livrărilor de gaz în Europa. În luna iunie, „Gazprom va livra pur si simplu Ucrainei atâta gaz cât va plăti în avans, iar la frontiera dintre Rusia şi Ucraina vom furniza atâta gaz cât trebuie să primească Europa, cât trebuie să fie tranzitat prin Ucraina” a subliniat preşedintele-director general al Gazprom, Aleksei Miller. În opinia sa, Naftogaz trebuie să aplice contractul de tranzit semnat cu Gazprom. „Partenerii noştri ucraineni vor fi responsabili pentru ceea ce se numeşte prelevare non-autorizată” a atenţionat Aleksei Miller, Rusia acuzând de câţiva ani Ucraina că „sifonează”
 din gazul ce-i tranzitează teritoriul.
Alexei Miller, a declarat că economia Ucrainei este „falimentară”, fiind nevoie să fie revitalizată de Statele Unite ale Americii şi de Uniunea Europeană. Preşedintele-director general al Gazprom consideră că nu preţul gazelor este problema, dar criza în care se află economia Ucrainei. „Ucraina nu plăteşte la nici un preţ, cu sau fără reduceri. Trebuie să se înţeleagă că situaţia devine din ce în ce mai rea în fiecare lună”. Alexei Miller crede că soluţia pentru rezolvarea problemelor în Ucraina se află la Statele Unite şi la Uniunea Europeană. „Am auzit multe despre ajutorul Uniunii Europene, al Statelor Unite şi al Fondului Monetar Internaţional (...) dar nu am auzit nimic de nicio plată pentru gaz, nicio plată a datoriei şi nici nu primim nimic”
.
Pe termen lung, Gazprom nu are interes să-şi degradeze relaţiile cu ţările din Uniunea Europeană. Pe de altă parte, guvernul rus este tentat să mizeze pe Orient, în special pe China. „Avem suficiente rezerve pentru a livra gaz şi în Occident, şi în Orient” a declarat Dmitri Medvedev. „Însă, dacă este să ne gândim la ce-i mai rău, în mod pur teoretic, gazul care nu va fi livrat în Europa ar putea fi trimis în China” a precizat premierul rus, subliniind că „pentru moment este vorba de o posibilitate absolut teoretică”
.

În acest joc energetic mondial, Moscova afirma că nu se teme de concurenţa gazului de şist american. După cum a declarat ministrul rus al Energiei la postul de televiziune RT, „”vârful” a fost deja atins, iar producţia stagnează de doi ani”
. În afară de aceasta, gazul care ar putea fi vândut europenilor - ipoteză evocată prudent, în martie, de preşedintele american Barack Obama în timpul vizitei sale în Europa - va costa de „1,5 ori mai mult decât gazul livrat prin gazoducte, inclusiv din Rusia”
 a ţinut să precizeze Aleksandr Novak.

Aceste gazoducte - dintre care unele au fost construite în anii 1970-1980 - au fost amortizate. Dimpotrivă, gazul natural lichefiat (gazul de şist) necesită investiţii enorme. Uzina pe care GDF Suez preconizează să o construiască în Louisiana, împreună cu două companii nipone - Mitsubishi şi Mitsui - şi cea americană Sampra, va costa 7,3 miliarde de euro. De asemenea, este posibil ca producţia acestei uzine să fie orientată spre pieţele cele mai îndepărtate, care sunt în Asia. În Europa, ţările producătoare şi consumatorii sunt condamnaţi să aştepte, a apreciat Le Monde.
Lituania încearcă să devină independentă energetic


Nava „Independence”, care va ajunge la toamnă în portul Klaipeda din Lituania, unde va rămâne ancorată, este un terminal sofisticat de gaze lichefiate, care redă gazului starea sa iniţială. Conflictul din Ucraina a stârnit panică în Lituania, grăbind numeroase proiecte existente în regiune pentru a contrabalansa  dependenţa energetică de Moscova. Proiectul lituanian „Independence” este unul dintre cele mai avansate. 


Ministrul Energiei, Jaroslav Neverovic, a precizat că „obiectivul este de a diversifica şi aduce gaze din alte surse la un preţ rezonabil”. Ideea este de a cumpăra gaze de oriunde, de a-l lichefia - prin răcirea la minus 165 de grade volumul se reduce de 600 de ori - şi a-l transporta pe coasta lituaniană pe mare, de a-l încălzi pentru a reveni la starea sa iniţială şi a-l folosi apoi în industrie şi la încălzirea locuinţelor. Întrucât „Independence” poate furniza Lituaniei mai mult gaz decât consumă această ţară - cu 25% mai mult decât consumul anual de 3 miliarde metri cubi – terminalul-navă este, totodată, un instrument de negociere cu Gazprom, cu care Lituania are contract până în 2015. „Terminalul ne foloseşte pentru ca preţul Gazprom să nu depăşească o anumită limită. Lituania are certitudinea că Gazprom nu-i va închide robinetul cum a făcut cu Ucraina în 2009. Orice aprovizionare cu gaze a enclavei ruse Kaliningrad - la Marea Baltică şi separată de Rusia - trebuie să treacă prin gazoductul care străbate Lituania. Dacă se închide robinetul Lituaniei, gazele nu vor mai ajunge la Kaliningrad”
 a precizat ministrul Energiei. 


În afara terminalului-navă „Independence”, autorităţile lituaniene lucrează  la alte planuri pentru diversificarea resurselor de energie. Printre acestea se numără un gazoduct în Polonia, o interconexiune cu vecinii baltici, o conexiune submarină cu Suedia.
Acord ruso-lituanian, suspendat unilateral de Moscova


Rusia a suspendat, în mod unilateral, acordul semnat cu Lituania cu privire la inspecţiile militare bilaterale, a anunţat ministrul lituanian al apărării Juozas Olekas, pe fondul preocupării ţării baltice în legătură cu rolul Rusiei în evenimentele din Ucraina. Potrivit oficialului lituanian, Moscova a informat Vilnius că nu mai consideră valid acordul din 2001 “cu privire la aprofundarea încrederii şi a securităţii”. Lituania consideră că decizia Kremlinului este “un nou pas pe calea distrugerii încrederii reciproce şi a securităţii în Europa”
.

Rusia a încetat să mai furnizeze informaţii cu privire la trupele sale în Kaliningrad, enclavă situată între Lituania şi Polonia, unde este dislocată flota rusă din Marea Baltică, încă din anul 2007, după instituirea moratoriului la Tratatului privind forţele convenţionale în Europa. Totuşi, Lituania a avut, până acum, posibilitatea să efectueze inspecţii în Kaliningrad, în conformitate cu respectivul acord din 2001. La rândul său, Rusia putea efectua inspecţii similare la obiective militare în Lituania.
 
Ministrul lituanian de Externe, Linas Linkevicius, a declarat că regretă decizia Moscovei, adăugând că Lituania, membră NATO începând cu anul 2004, va obţine informaţiile necesare "prin alte mijloace". "Acest pas arată refuzul Rusiei de a coopera într-un mod constructiv"


În prezent, în Polonia şi cele trei ţări baltice - Lituania, Letonia şi Estonia - se află 600 de militari americani, implicaţi în exerciţii de infanterie. Se estimează că un număr identic de militari, prin rotaţie periodică, vor staţiona aici până la sfârşitul anului. La sfârşitul lunii aprilie, patru avioane britanice Typhoon au sosit în Lituania. Sunt primele dintre cele 12 avioane militare care consolidează patrularea aeriană a regiunii Mării Baltice. 
Norvegia suspendă cooperarea militară cu Rusia


Norvegia, stat membru NATO, a anunțat că suspendă activitățile militare cu Rusia până la sfârșitul anului, făcând referire la evoluția evenimentelor din Ucraina. „După anexarea ilegală a Crimeii, Rusia a contribuit mai departe la destabilizarea situaţiei din Ucraina”
 a precizat ministrul norvegian al Apărării, Ine Eriksen Soreide. „În baza unei evaluări a situaţiei din Ucraina şi a acţiunilor Rusiei, guvernul a decis să continue suspendarea tuturor activităţilor militare bilaterale până la sfârşitul anului 2014”.

În luna martie, Norvegia anunțase că va stopa numeroase activități  planificate pentru acest an în cadrul relației bilaterale cu Rusia, inclusiv o vizită a șefului forțelor navale ruse și va reevalua cooperarea militară bilaterală la sfârșitul lunii mai. Decizia ulterioară afectează 15 vizite și activități planificate pentru acest an. Totuși, Norvegia va continua să coopereze cu Rusia în privinţa operațiunilor de căutare și salvare pe mare sau în domeniul securităţii la frontieră. 
ECHILIBRUL ECONOMICO-FINANCIAR LA NIVEL GLOBAL.

INFLUENŢE ŞI MUTAŢII MAJORE 
Alianţă ruso-chineză pentru „de-dolarizare” 
Preşedintele rus, Vladimir Putin, a declarat că Rusia şi China vor depune eforturi concertate pentru a modifica practicile curente cu privire la utilizarea monedei de rezervă, înlocuind treptat dolarul cu rubla şi yuanul. Cooperarea dintre Moscova şi Beijing a atins un nivel fără precedent în diferite domenii, precum energie şi apărare. Vladimir Putin şi Xi Jinping, au ajuns la o înţelegere privind mai multe acorduri în domeniul bancar şi al comerţului, în cadrul căruia se vor folosi numai rubla şi yuanul, excluzând dolarul, a precizat ZeroHedge. Excluderea dolarului din cadrul operaţiunilor bancare din Rusia şi China aduce o lovitură directă economiei Statelor Unite, a cărei monedă de rezervă ar putea fi treptat neglijată în favoarea yuanului, provocând pierderi economice considerabile pentru SUA.

Vladimir Putin a sugerat că dolarul şi trezoreria Statelor Unite nu se mai dovedesc stabile, ceea ce ar determina Rusia şi China să dezvolte mai multe instrumente financiare pentru a combate instabilitatea economică de pe piaţa globală.  Dacă Rusia şi China îşi vor "diversifica" în mod simultan obligaţiunile în moneda de rezervă actuală, vor provoca o depreciere severă a dolarului şi a titlurilor de trezorerie americană. ”Nu este nici un secret că Republica Populară Chineză şi Federaţia Rusă au mari rezerve de valută externă. China este pe primul loc în lume în acest domeniu. Este de foarte important să asigurăm că aceste fonduri sunt poziţionate raţional şi în siguranţă. Trebuie să ne unim eforturile pentru a găsi mijloace şi modalităţi pentru a asigura asta, în special ţinând cont de provocările mediului economic global şi de turbulenţele de pe piaţă, la care suntem martori. Trebuie să asigurăm şi să garantăm că aceste rezerve sunt în siguranţă şi sunt folosite raţional şi eficient. Folosind monedele naţionale, yuanul şi rubla, în acordurile internaţionale este un alt subiect. Am făcut primii paşi modeşti în această direcţie şi vom continua să explorăm oportunităţile pentru a coopera în acest segment”
.
Moscova şi Beijingul vor coopera pentru a organiza o ”de-dolarizare” globală care să aducă beneficii maxime noii alianţe economice euroasiatice. Printre primele măsuri adoptate în acest sens cele două ţări convenind să efectueze tranzacţii comerciale bilaterale în monedă proprie de până la 100 de miliarde de dolari anual. Rusia a depus eforturi în acest sens şi în cadrul relaţiilor comerciale cu Iranul, care a dezvoltat mai multe metode pentru a evita dolarul. Rusia a renunţat la peste 20% din titlurile sale de trezorerie americane. Moscova aşteaptă ca Beijingul să procedeze la fel. 
Rusia şi China au convenit să depăşească moneda de rezervă internaţională şi să-şi dezvolte cooperarea în mai multe domenii, precum „cooperarea privind rubla, domeniul de investiţii bancare, creditul inter-bancar, finanţe şi tranzacţiile de pe piaţa de capital”
 conform unui comunicat VTB. Acordul din domeniul bancar a fost încheiat între banca rusă VTB .- una din cele mai mari bănci din Rusia - şi Banca centrală a Chinei. „Împreună va fi posibil să discutăm investiţiile în diverse proiecte într-un mod mult mai eficient şi mai clar”
 în timp ce reorientarea Rusiei către Asia continuă să ia amploare, a precizat Kiril Dmitriev, şeful Fondului Direct de Investiţii al Rusiei. Înţelegerea subliniază interesul în creştere al grupului VTB faţă de pieţele asiatice, ce va ajuta dezvoltarea comerţului dintre Rusia şi China, doi parteneri deja apropiaţi, a declarat oficialul VTB, Vasily Titov.

Banca centrală a Rusiei şi-a sporit încă o dată, în luna aprilie 2014, rezervele de aur cu o cantitate de 900.000 de uncii de aur, al căror cost s-ar ridicat la 1,17 miliarde USD. Astfel, rezervele de aur ale Rusiei au crescut la 34,4 milioane de uncii troy, preţul aurului deţinut ajungând în luna mai la 44,3 miliarde USD. Banca centrale a Rusiei a crescut, treptat, rezervele de aur începând din 2006, a menţionat Bloomberg. În medie, s-au acumulat 0,5 milioane de uncii troy pe lună - ultima achiziţie fiind aproape dublă faţă de cifra obişnuită. Din luna octombrie 2013, titlurile de trezorerie americane deţinute de Rusia au scăzut brusc cu aproape 50 miliarde USD. Cea mai mare scădere a intervenit începând cu luna martie 2014, când Occidentul a impus sancţiuni împotriva Rusiei. Rusia şi-a manifestat clar intenţiile în privinţa aurului. Numeroşi oficiali ruşi au afirmat că aurul este o valoare esenţială, iar acţiunile lui Vladimir Putin au confirmat opinia. Experţii apreciază că Rusia plănuieşte să acorde rublei o formă de acoperire în aur pentru a o proteja de devalorizare. Astfel, Rusia ar fi protejată de criza internaţională monetară şi de previzibilul război al valutelor.

Yuan-ul, pe punctul de a deveni valută de rezervă

Cel puţin 40 de bănci centrale au investit în yuan, iar altele se pregătesc să procedeze de aceaşi manieră, ceea ce aduce moneda Chinei foarte aproape de statutzul de valută de rezervă, chiar înainte ca aceasta să fie convertibilă. În mod oficial, 23 de ţări şi-au declarat pachetele de acţiuni în yuani - atât pe pieţele offshore cât şi pe cele onshore - „însă numărul Băncilor centrale participante ar putea fi mult mai mare”
 a declarat Jukka Pihlman de la Standard Chartered din Singapore. Jukka Pihlman, fost angajat al Fondului Monetar Internaţional pe post de consultant al băncilor în probleme de asset management, a precizat că 12 Bănci centrale au investit active în yuani, fără să declare acest lucru.

Dolarul american este în continuare valuta de rezervă întrebuinţată pe scară largă, reprezentând aproximativ 33% din piaţa globală de active la sfârşitul anului 2013, potrivit FMI. Cota sa a scăzut semnificativ, însă, din anul 2000. FMI nu a dezvăluit procentajul rezervelor deţinute în yuan, însă cotele rezervelor ”în altă valută” de pe pieţele din ţările emergente au crescut cu aproape 400% din 2003, în timp ce rezervele din ţările în curs de dezvoltare a crescut cu 200%.

”De facto, yuan-ul devine efectiv o valută de rezervă deoarece atât de multe bănci centrale au investit deja în el. De facto, yuan-ul poate deveni o valută de rezervă înainte să fie complet convertibilă” a menţionat Jukka Pihlman. Cel mai probabil, Băncile centrale intenţionează să adauge, în viitor, pachete de acţiuni în yuani, mai ales cele care au ”legături comerciale puternice cu China”, dar şi „cele care au deja un nivel de rezervă relativ mare pentru a crea o diversificare, pe motive legate de rambursări”
 a adăugat acesta.

Popularitatea în creştere a yuan-ului printre băncile centrale se datorează probabil tratamentului extrem de favorabil oferit de Beijing, care căuta să încurajeze investiţiile în moneda proprie. Printre cele 23 de bănci centrale care au publicat faptul că deţin pachete de acţiuni în yuani, 11 dintre ele sunt de pe piaţa asiatică şi au legături comerciale strânse cu China: Australia, Hong Kong, Indonezia, Japonia, Coreea de Sud, Macao, Malaezia, Nepal, Pakistan, Singapore şi Tailanda. Cinci dintre ele sunt din Europa - Austria, Belarus, Norvegia, Franţa şi Lituania - iar şapte din America de Sud şi Africa - Bolivia, Chile, Ghana, Kenya, Nigeria, Africa de Sud şi Tanzania.

China, în expansiune monetară

Potrivit unui studiu realizat de Global Economic Governance Initiative de la Universitatea din Boston, China posedă mari cantităţi de valută  de investit în exteriorul ţării, având şi intenţia de a proceda astfel. Potrivit precizărilor cuprinse în studiu, în perioada 2005-2013, China a acordat împrumuturi în valoare de aproximativ 102,2 miliarde dolari ţărilor latino-americane, cu precădere Venezuelei şi Argentinei. „Între 2005 şi 2013, finanţarea totală a principalelor bănci din China - Banca Chineză de Dezvoltare (CBD) şi Banca de import-export Eximbank a atins 102,2 miliarde dolari”
 a informat Global Economic Governance Initiative  În 2013, China a împrumutat guvernele, întreprinderile de stat şi private din America Latină cu aproximativ 20,1 miliarde de dolari, în timp ce în 2012, suma era de doar 3,5 miliarde de dolari - cea mai redusă de când chinezii au început să-şi manifeste interesul în regiune, în 2005.

Potrivit studiului, China continuă să-şi concentreze eforturile asupra ţărilor care prezintă înalte riscuri financiare, precum Argentina şi Venezuela, care sunt cei doi principali beneficiari ai împrumuturilor chineze. Chinezii sunt interesaţi, în principal, să finanţeze proiecte strategice pe termen lung în domeniul energiei sau infrastructurii. „În medie, liniile chineze de credit se ridică la miliarde de dolari, în timp ce majoritatea finanţărilor private şi cele pentru organismele internaţionale sunt de ordinul zecilor sau sutelor de milioane de dolari”
 a precizat Kevin Gallagher, director în cadrul Global Economic Governance Iniţiative.
Cazul Ecuadorului este relevant pentru înţelegerea motivaţiei Chinei de a risca, aparent, sume atât de mari în cazul unor ţări cu economii problematice. La sfârşitul anului 2013, Reuters anunţa că rezervele petroliere ale Ecuadorului au fost preluate aproape în totalitate de China. Criza financiară din ţara sud-americană s-a accentuat treptat, astfel încât Ecuadorul a ajuns în imposibilitatea de a se mai împrumuta pe piaţa internaţională. Ecuadorul a ajuns în situaţia de a ceda, în schimbul datoriei, 90% din drepturile de export petrolier pentru anii următori.

Beijingul a acceptat să acopere 61% din nevoile financiare ale Ecuadorului pentru 2013, estimate la 6,2 miliarde de dolari. Exporturile anuale de petrol ale Ecuadorului se ridică la 13 miliarde de dolari, cel mai mare client al său fiind SUA. China va primi doar o mică parte din petrolul sud american, cea mai mare parte urmând să fie exportată în alte ţări, de către Beijing.

În anul 2010, China a preluat controlul asupra unei mari părţi din sistemul public de energie electrică din Ecuador. Un împrumut ilegal al guvernului din La Paz a dus la îndatorarea Ecuadorului faţă de China cu o sumă „ireală”, a precizat fostul vicepreşedinte ecuadorian, Leon Roldos. Ecuadorul a fost, astfel, obligat  să cedeze 85% din acţiunile centralei electrice ce susţinea o treime din energia electrică a ţării.
China devine cea mai mare economie în 2014, depăşind SUA 

China va depăşi Statele Unite în acest an, devenind cea mai mare economie la nivel global în funcţie de paritatea puterii de cumpîrare, în timp ce India s-a instalat pe locul al treilea, devansând Japonia, potrivit unui raport al Băncii Mondiale. Estimările iau în considerare cursurile de schimb valutar şi preţurile, comparaţia fiind efectuată la paritatea puterii de cumpărare, care măsoară "valoarea banului" în fiecare ţară.

Metoda parităţii puterii de cumparare este utilizată pentru a măsura puterea de cumpărare a unei monede în raport cu o valută de referinţă internaţională - de obicei, dolarul american - calculând o rată de schimb alternativă între cele două monede, care să reflecte diferenţele de preţ. Statele Unite ale Americii sunt pe cale să-şi piardă statutul de cea mai mare putere economică a lumii în acest an, a precizat Financial Times. SUA au devenit cea mai mare economie a lumii începând cu anul 1872, când ai devansat Marea Britanie. Majoritatea economiştilor estimau că Statele Unite ale Americii vor fi depăşite de China abia în anul 2019.

Concluziile aparţin experţilor Programului Internaţional de Comparaţie, gâzduit sub umbrela Băncii Mondiale, care centralizează date durnizate de cele mai importante agenţii de statistică din lume, inclusiv din cadrul Organizaţiei Naţiunilor Unite. Programul este considerat prima autoritate la nivel global în domeniul estimărilor privind puterea de cumpărare. Datele sunt utilizate de o gamă largă de organizaţii din sectorul public şi sectorul privat, inclusiv de Fondul Monetar Internaţional. Raportul reprezintă prima actualizare a datelor începând din 2005.

După studii exhaustive privind preţurile bunurilor şi serviciilor în diverse ţări, Programul Internaţional de Comparaţie a tras concluzia că, în ţările sărace, banii au o valoare mai mare decât se credea anterior. Astfel, mărimea relativă a economiilor emergente a fost majorată. 

Indiei este a doua mare economie emergentă a lumii. Rusia, Brazilia, Indonezia şi Mexicul se află în primele 12 economii la nivel global, în timp ce creşterea costurilor şi încetinirea creşterii economice au impins în jos Marea Britanie şi Japonia în raport cu cea mai mare economie a lumii. Germania a înregistrat o evoluţie uşor pozitivă, în timp ce Italia a stagnat. Pe baza costului vieţii, raportul relevă că ţările cele mai scumpe sunt Elveţia, Novegia, Insulele Bermude şi Australia, la polul opus plasându-se Egiptul, Pakistanul, Myanmar şi Etiopia.  Datele vor intensifica, potrivit Financial Times, disputa privind distribuţia controlului asupra unor organizaţii financiare globale, precum Banca Mondială şi FMI - care reflectă în tot mai mică măsură realitatea din economia globală. 

Referitor la China, trebuie semnalat faptul că rezervele valutare, au atins un nivel record de aproape 4.000 de miliarde de dolari. Potrivit premierului chinez Li Keqiang, acestea au devenit o "povară mare" pentru autorităţile de la Beijing, întrucât creşterea puternică a acestora ar putea alimenta inflaţia pe termen lung. "Sincer vorbind, rezervele de monedă straină au devenit o povară mare pentru noi, deoarece astfel de rezerve se transmit în baza monetară, ceea ce ar putea afecta inflaţia. Din perspectiva Chinei, mecanismele de control macroeconomic s-ar putea confrunta cu presiuni imense în cazul în care comerţul pe ansamblu este dezechilibrat"
 a afirmat Li Keqiang. Şeful executivului de la Beijing s-a angajat să reduca surplusul comercial al Chinei, care alimentează rezervele valutare. Rezervele valutare ale Chinei, cele mai mari din lume, au crescut cu 130 de miliarde dolari in primul trimestru, la 3.950 miliarde de dolari, un nou record. Banca centrală a Chinei s-a angajat să menţină rezervele valutare la un nivel rezonabil, în parte prin reducerea intervenţiilor asupra cursului valutar. Viceguvernatorul Băncii centrale a Chinei, Yi Gang  declarase anterior, că după ce rezervele valutare vor depăşi un anumit nivel, costurile păstrării acestora vor depăşi câştigurile pe care le aduc.

Intervenţiile masive ale Băncii centrale a Chinei pe piaţa valutară pentru limitarea cursului monedei naţionale, prin vânzarea de yuani şi cumpărarea de valută, sunt echivalente cu crearea de masă monetară. Pot alimenta inflaţia daca Banca centrală nu sterilizează excesul de lichiditate din sistemul financiar.

Kremlinul susţine recapitalizarea băncilor din Rusia

Preşedintele rus, Vladimir Putin, şi alţi oficiali de vârf de la Kremlin s-au angajat să menţină scăzute costurile împrumuturilor, ridicând rata de capitalizare a băncilor majore din Rusia, a precizat The Moscow Times. ”Capitalizarea sistematică a băncilor semnificative ruse va fi mărită pentru a permite băncilor să-şi extindă oportunităţile de a finanţa economia şi de a scădea preţul împrumuturilor”
 a subliniat Vladimir Putin.
Pentru a creşte automat capitalul băncilor, Bladimir Putin a propus transformarea datoriilor băncilor în acţiuni. O astfel de măsură este ”absolut necesară”, a declarat consilierul prezidenţial, Andrei Belousov. Banca Centrală şi Ministrul de Finanţe vor avea la dispoziţie ”câteva luni” pentru a dezvolta un mecanism necesar acestor conversii şi pentru a alege băncile care vor putea beneficia de noile opţiuni, a adăugat Belousev.

Ministrul Dezvoltării Economiei, Alexei Ulyukayev, a estimat că proporţia recapitalizării se regăseşte în plafonul 5,9-8,8 miliarde de dolari. În plus, ”dacă este necesar” băncile ar putea primi capital suplimentar de la bugetul federal, a declarat ministrul rus de Finanţe, Anton Siluanov.
În Crimeea operează peste 200 de bănci ruseşti 

Peste 200 de sucursale ale băncilor din Rusia, care operează cu rubla, sunt avtive în Crimeea începând cu aprilie 2014. Declaraţia a fost făcută de viceguvernatorul Bancii centrale a Rusiei, Mikhail Sukhov, citat de RIA Novosti. Viceguvernatorul speră ca procesul de tranziţie la rublă în Crimeea să se accelereze. "Dacă totul va decurge în acelaşi ritm ca până acum, vom avea fundamentul economic ca rubla să devină principala metodă de plată pe întreg teritoriul Federaţiei Ruse, inclusiv în Crimeea"
 a precizat Mikhail Sukhov.

Premierul rus Dimitri Medvedev a anuţat, în luna martie, că Rusia va desemna Crimeea drept zonă economică specială, oferind scutiri de taxe pentru a atrage investitori. De asemenea, şeful guvernului de la Moscova le-a cerut băncilor din Rusia să-şi deschidă sucursale în regiune. 

Mai multe bănci - ucrainene şi străine - s-au retras din Crimeea dupa anexarea acesteia de catre Rusia. Banca ungară OTP Bank a oprit operaţiunile în regiune, întrucât anumite reglementări financiare introduse de autoritatile de la Moscova sunt contrare legislatiei ucrainene şi fac imposibilă continuarea activităţii. Privatbank, cea mai mare bancă comerciala din Ucraina, a fost prima instituţie de credit care a oprit activitatea în Crimeea, la sfârşitul lunii februarie. Universal Bank, parte a grupului elen Eurobank, a anunţat încetarea activităţii în zonă. Alte instituţii de credit - atât străine cât şi ucrainene - care îşi desfăşurau activitatea în Crimeea prin intermediul diviziilor din Ucraina au luat decizii similare.

Companiile din Rusia sunt solvabile
Agenţiile de evaluare financiară Moody's şi Fitch liniştesc investitorii. Companiile din Rusia au resursele financiare necesare pentru a achita datorii de 115 miliarde de dolari scadente în următoarele 12 luni, chiar dacă pieţele de obligaţiuni sunt blocate din cauza crizei din Ucraina
În următoarele 18 luni, companiile ruseşti vor avea la dispoziţie lichidităţi şi profituri de aproximativ 100 de miliarde dolari, potrivit unei analize efectuate de Moody’s pentru 47 de companii. Totodată, aproape toate cele 55 de companii evaluate de Fitch Ratings sunt bine poziţionate pentru a rezista pe o piaţă de obligaţiuni blocată pe tot parcursul acestui an.

Băncile din Rusia au la dispoziţie peste 20 de miliarde dolari pentru împrumuturi, în condiţiile în care tensiunile din Ucraina au determinat clienţii să îşi transforme economiile din ruble în valute occidentale, potrivit ZAO Raiffeisenbank. "Lichidităţile companiilor ruseşti, liniile de credit de la bănci şi fluxurile de capital sunt suficiente pentru ca acestea să-şi respecte obligaţiile financiare"
 a declarat Denis Perevezentsev, analist la Moody’s.

Nouă legislaţie rusă, păgubitoare pentru Mastercard şi Visa
În virtutea unei noi legislaţii adoptate, de Kremlin furnizorii de servicii de plată străini vor intra sub controlul regulatorilor ruşi, ceea ce va aduce pagube mari companiilor americane Visa şi Mastercard. Noua legislaţie va costa Visa şi Mastercard cel puţin 2,9 miliarde de dolari, de cinci ori mai mult decât profitul adunat anual de cele două companii în Rusia, potrivit unui raport al băncii de investiţii Morgan Stanley.

Raportul studiază impactul amendamentelor din legea asupra sistemului de plată naţional, care va spori masiv controlul regulatorilor ruşi asupra furnizorilor de servicii bancare străini. Visa şi Mastercard, companii care dominau piaţa de servicii bancare din Rusia, au întrerupt, în luna martie, serviciile oferite pentru băncile ruse ca parte a sancţiunilor impuse Rusiei de Statele Unite ale Americii.

Noua legislaţie pretinde de la sistemele de plată internaţională care intenţionează să rămână pe piaţa rusă după data de 1 iulie să plaseze Băncii Centrale un depozit egal cu valoarea totală a tranzacţiilor efectuate în Rusia pe o perioadă de două zile. În aceste condiţii, Visa ar trebuie să predea Băncii centrale o sumă de 1,9 miliarde de dolari, iar Mastercard va trebui să plătească un miliard de dolari, conform calculelor Morgan Stanley. 

În virtutea noii legi, sistemele de plată vor trebui să înfiinţeze centre de procesare în Rusia. De asemenea, în cazul în care vor refuza unilateral plăţile, vor fi obligate să plătească amenzi de până la 10% din fondurile păstrate în Banca Centrală rusă. ”Aspecte ale noii legi (...) nu numai că vor crea dificultăţi serioase pentru operaţiunile noastre în Rusia, dar vor lovi şi piaţa de plăţi electronice ruse pe termen lung”
 a precizat Mastercard într-un comunicat. Visa a refuzat să comenteze.

SUA blochează creşterea numărului de voturi pentru Rusia şi China în FMI

Rusia, China şi alte ţări mari în curs de dezvoltare sunt nemulţumite din cauza blocării de către Congresul SUA a unui plan de reformă care le-ar oferi un număr mai mare de voturi în cadrul Fondului Monetar Internaţional şi fac presiuni să se demareze reformele fără a se mai aştepta acordul Statelor Unite, a precizat The Washington Times. Oficialii americani şi FMI au insistat asupra faptului că reformele - inclusiv cele referitoare la schimbarea numărului de voturi concepute pentru a reflecta schimbările din economia globală şi o dublare a împuternicirii de creditare a FMI - nu pot intra în vigoare fără aprobarea Congresului, întrucât Statele Unite continuă să exercite dreptul de veto asupra deciziilor şi activităţilor majore ale Fondului Monetar Internaţional în formula actuală de vot.

Rusia conduce eforturile naţiunilor în curs de dezvoltare pentru de a ocoli autoritatea SUA. Moscova a obţinut, încă din luna februarie, acordul unui grup de 20 de mari state industrializate de a merge mai departe în cazul în care legislaţia nu este adoptată. "Este evident că puterea economiilor în creştere şi a ţărilor în curs de dezvoltare ar trebui să crească pentru că influenţa lor asupra economiei globale s-a mărit"
 a declarat ministrul rus de Finanţe Anton Siluanov. Reformele au fost aprobate de majoritatea celor 188 de state membre ale Fondului Monetar Internaţional. 
Reformele au fost iniţial negociate în 2010 şi au aşteptat ca Washingtonul să acţioneze înainte de a continua discuţiile privind un al doilea tur de schimbări în numărul voturilor pentru a spori şi mai mult puterea ţărilor în curs de dezvoltare rapidă. FMI este presat să înceapă explorarea a ceea ce un oficial al Fondului Monetar Internaţional a declarat, sub condiţia anonimatului, că sunt diferite "opţiuni proaste" de a înainta, fără aprobarea Statelor Unite, pentru a evita să supere şi mai mult China şi alte ţări emergente. 
Creşterea economică “moderată” a SUA, ameninţată de factori externi
Rezerva Federală a transmis, în urma reuniunii Comitetului Monetar Fed (FOMC), desfăşurată la sfârşitul lunii aprilie, că escaladarea tensiunilor din Ucraina are capacitatea de a afecta creşterea economică a Statelor Unite. De asemenea, a fost subliniat faptul că o eventuală "creştere a tensiunilor geopolitice privind Rusia şi Ucraina" în străinătate sau o încetinire a economiei Chinei pot prezenta riscuri pentru economia americană.

Conform indicatorilor, economia americană înregistrează o "creştere moderată". Este, însă, "prea devreme să se confirme dacă această relansare va conduce economia la un ritm de expansiune superior tendinţei sale" au apreciat guvernatorii Fed. 
Alt factor de risc pentru creşterea economică a Statelor Unite este "încetinirea persistentă a pieţei imobiliare" au mai precizat membrii Comitetului Monetar Fed. Afirmaţia a fost făcută în contextul în care, potrivit sondajelor, interesul americanilor pentru investiţiile imobiliare este crescut şi în pofida faptului că o bulă speculativă în domeniul imobiliar s-a aflat la originea crizei din 2008.

Au fost examinate şi riscurile la adresa stabilităţii financiare, precizându-se că au decelate presiuni "de creştere în valorizarea anumitor segmente ale pieţei bursiere". Totodată, a fost subliniat că preţul acţiunilor societăţilor în domeniul ITC şi reţelelor de socializare, "care au crescut mai repede decât restul pieţei, au coborât anul trecut (...) aliniindu-se mai mult"
 evoluţiei altor indici.

Americanii reinvestesc masiv în imobiliare, uitând lecţia crizei
Potrivit unui sondaj Gallup, americanii consideră că investiţiile imobilire sunt cele mai indicate pe termen lung. Interesul lor în acest sens îl depăşeşte pe cel pentru aur sau pentru acţiuni. Opinia americanilor contrazice realitatea, care a demonstrat că imobiliarele au fost cauza multor crize în ultimele decenii. În istoria foarte recentă, recesiunea şi criza financiară din 2008  şi-au avut sorgintea în sectorul imobiliar.
Imediat după criza financiara, procentajul americanilor care considerau că imobiliarele reprezintă o alternativă sănătoasă la investiţiile traditionale era mult mai mic, părerea fiind bazată pe drama prăbuşirii pieţei. Specialiştii au afirmat că interesul americanilor pentru investiţiile imobiliare avea să dispară pentru foarte mult timp, urmând să revină doar după câteva generaţii. Previziunile aveau să fie contrazise, “americanii părând sa fi uitat cea mai importanta lectie a crizei”
.
Americanii estimează greşit randamentele investiţiilor imobiliare care, de-a lungul timpului, au fost foarte mici pe termen lung - sub cele în aur, obligatiuni sau actiuni. Potrivit statisticilor Biroului American de Statistici în Construcţii, randamentul mediu pe care investiţiile imobiliare l-au adus unei familii a fost de numai 0,74% anual, în ultimele trei decenii, perioadă care a inclus multe bule speculative.
Polonia vrea să accelereze integrarea în zona euro
Criza din Ucraina va accelera pregătirile Poloniei pentru adoptarea euro, a declarat ministrul polonez Afacerilor Externe, Radoslaw Sikorski. Şeful diplomaţiei poloneze a precizat că eventuala decizie de adoptare a monedei unice nu va avea doar un caracter financiar şi economic, dar şi o dimensiune politică, legată de securitate. "În prezent, în faţa unei situaţii internaţionale complicate, este în interesul nostru să cream o interdependenţă între Polonia şi celelalte state UE"
 a subliniat oficialul polonez.

Polonia, cu o populaţie de 38 de milioane de locuitori, este cea mai mare economie dintre fostele state comuniste - acum, membre ale Uniunii Europene. Autorităţile de la Varşovia nu au stabilit o dată exacta pentru aderarea la euro, dar vor ca până în 2015 să fie respectate toate criteriile necesare pentru adoptarea monedei unice Între timp, pentru a putea renunţa la zlot - moneda naţională - Polonia trebuie să amendeze Constituţia, masură care nu beneficiază de susţinerea unanimă a politicienilor.
Conflictul ruso-ucrainean poate determina Polonia sa reevalueze decizia de amânare pe termen nedefinit a adoptării euro, intrucăt intrarea în uniunea monetară ar putea fi necesară pentru asigurarea stabilităţii, a precizat şi guvernatorul Bancii centrale a Poloniei, Marek Belka. "Această criză arată că merită să facem investiţii suplimentare în UE. Merită, probabil, să analizăm problema apartenenţei la zona euro"
 a afirmat Marek Belka. Anterior, guvernatorul afirmase ca nu sprijină adoptarea euro într-un viitor previzibil pentru că, prin renunţarea la zlot, Polonia ar pierde din instrumentele monetare.
Polonia avusese ca obiectiv adoptarea euro în 2012, dar a renunţat în urma crizei financiare mondiale. Marek Belka a mai afirmat că tulburările din Ucraina complică abilitatea Poloniei de a aplica politici economice şi monetare. Ca reacţie la evenimentele din Ucraina, principalul indice al bursei din Varşovia a scăzut cu 3,5%, iar zlotul s-a depreciat cu aproape 1%.
FRANŢA: ECHILIBRU POLITIC GRACIL. SUSŢINERE PRECARĂ PENTRU PACTUL DE AUSTERITATE AL NOULUI GUVERN

Premierul Manuel Valls - debut de mandate cu planul de austeritate bugetară

La relativ scrut timp după ce a preluat funcţia de prim ministru - după demisia Cabinetului Ayrault, în urma rezultatului dezastruos obţinut la alegerile locale - Manuel Valls a prezentat în Parlament programul său de austeritate în valoare de 50 de miliarde de euro. Dacă aceste reduceri nu ar fi fost aprobate de Adunarea Naţională, preşedintele François Hollande şi-ar fi pierdut majoritatea parlamentară, fapt cu consecinţe politice şi financiare incendiare pentru Franţa. Pe de altă parte, dacă premierul nu ar fi reuşit să obţină votul Parlamentului, ar fi riscat să piardă credibilitate atât în Franţa cât şi pe scena internaţională.
Preşedintele François Hollande şi premierul Manuel Valls au mizat pe sprijinul guvernului şi pe o majoritate aparentă a deputaţilor socialişti. Totuşi, o minoritate socialistă solidă şi-a manifestat dezacordul, propunând alternative la acest plan. Curtea de conturi - al cărei preşedinte este socialist - şi Comisia Europeană îl sfătuiseră, cu un an în urmă, pe François Hollande să aplice măsuri de austeritate de 65 de miliarde de euro pentru ca Franţa să-şi poată respecta angajamentele europene pe care le-a tergiversat sistematic.

În campania electorală din 2012, François Hollande declarase că guvernul său nu va aproba Pactul fiscal european semnat de aliaţii europeni. După ce a fost ales preşedinte, Pactul fiscal a fost aprobat de parlamentarii socialişti în toamna anului 2012. Pentru a putea respecta înţelegerea, preşedintele Hollande a anunţat personal, în urmă cu câteva luni, că guvernul va trebui să implementeze măsuri de austeritate în valoare de 65 de miliarde de euro - 15 miliarde euro anul acesta şi 50 de miliarde în următorii ani.

După numirea sa în postul de prim-ministru, Manuel Valls şi-a prezentat programul, confirmând decizia prezidenţială: Franţa se angajează să realizeze economii de 50 de miliarde de euro în următorii ani. Manuel Valls a prezentat liniile directoare ale programului guvernamental în data de 8 aprilie, iar majoritatea socialistă a aprobat programul cu 306 voturi socialiste pentru, 239 de voturi conservatoare împotrivă şi 26 de abţineri.

După ce a obţinut această largă aprobare pentru proiectele sale, Manuel Valls a confirmat cele 50 de miliarde de euro anunţate personal de François Hollande cu cîteva luni înainte. Anunţul a căzut ca “o bombă politică”
 după eşecul electoral al socialiştilor în recentele alegeri municipale. Odată anunţate liniile mari ale proiectului său, Manuel Valls a trebuit să prezinte detaliile concrete ale programului guvernului, pentru fi aprobate de Adunarea Naţională, dominată de socialişti.

Aceste proiecte ce vizează reduceri bugetare masive necesită multe clarificări legislative - dar, în mare, datele vor fi aceleaşi. Totuşi, unii deputaţi socialişti cred că pot fi introduse nuanţe care să facă mai suportabil programul de austeritate bugetară. La summit-ul european, din decembrie 2013, cancelarul german Angela Merkel avertizase guvernele Franţei, Spaniei şi Italiei că “euro nu este veşnic dacă Pactul fiscal nu este respectat şi nu se realizează reformele anunţate”
. Era un mod diplomatic de a avertiza că nu vor fi acceptate noi cereri de amânare. Pe de altă parte, cu ocazia numirii lui Manuel Valls în funcţia de premier, François Hollande  afirmase că Bruxelles-ul trebuie convins de faptul că ţintele bugetare trebuie să ia în considerare planurile de susţinere a creşterii economice . "Nu este vorba despre economisire de dragul economisirii. Mai mult decât orice nu doresc să subminez creşterea care îşi revine"
 subliniase preşedintele francez..

Guvernele din mandatele lui Jacques Chirac şi Nicolas Sarkozy au cerut şi au obţinut amânări pentru a îndeplini mai târziu convergenţa europeană, nerespectată sistematic. Pactul fiscal din 2012 a fost ultimul episod din amânările francezilor de a respecta angajamentul european privind austeritatea bugetară. Preşedintele Hollande i-a cerut premierului Valls şi ministrului economiei, Michel Sapin, să încerce să negocieze noi forme de flexibilitate pentru a îndeplini mai târziu angajamentul de reducere a deficitului bugetar şi a datoriei publice. Confruntat cu o scădere record a popularităţii sale - cea mai mică din istoria celei de-a V-a Republici - preşedintele Hollande s-a aflat într-o situaţie critică. Se vedea nevoit să-şi respecte angajamentul asumat personal, în timp ce majoritatea parlamentară socialistă şi-a manifestat nemulţumirea în acest sens.

Opoziţie socialistă la planul de austeritate


Planul lui Valls prevede reduceri de cheltuieli şi economii de 50 de miliarde de euro între 2015 şi 2017 prin care Franţa să-şi poată atinge ţinta de deficit bugetar de 3% stabilită pentru 2017 şi să finanţeze reforma principală a guvernului - Pactul de Responsabilitate şi Solidaritate.

Planul implică îngheţarea - nu reducerea - salariilor din sectorul public, a ajutoarelor de şomaj şi alocaţiilor familiale până în 2015. Măsura îngheţării salariilor funcţionarilor publici datează din 2010 - acum, fiind prelungită. 

Manuel Valls a confirmat repartizarea economiilor de 50 de miliarde de euro care trebuie realizate în intervalul 2015-2017, respectiv 18 miliarde de euro în administraţia centrală, 11 miliarde de euro la nivelul autorităţilor locale şi 21 de miliarde de euro în domeniul protecţiei sociale. Cheltuielile statului vor fi reduse mai ales prin scăderea numărului de funcţionari, excepţie făcând educaţia, justiţia şi poliţia. Guvernul a cerut, totodată, autorităţilor locale să reducă cheltuielile. Premierul francez a precizat că prioritatea guvernului este reducerea şomajului, care se menţine la nivelul de 10%, reducerea deficitului bugetar urmând să se facă fără a fi afectate investiţiile şi prin asigurarea continuării modelului social şi modernizarea serviciilor publice. 
Deşi planul atinge şi sistemul de sănătate francez cu reduceri de cheltuieli de zece miliarde euro, Manuel Valls a asigurat că acesta nu va afecta nici costul serviciilor medicale, nici calitatea acestora. Pe de altă parte, iniţial premierul a avut în vedere îngheţarea tuturor pensiilor până în 2017. Confruntat cu fronda propriului partid, Manuel Valls a acceptat, însă, ca pensile minime să fie revalorizate în 2014. “Propun ca pensionarii care obţin până la 1200 de euro lunar să nu intre sub incidenţa”
 îngheţării veniturilor , a precizat Manuel Valls.

Cu o zi înaite de a prezenta planul de austeritate în faţa Parlamentului, Manuel Valls le-a adresat o scrisoare deschisă deputaţilor socialişti, solicitându-le sprijinul şi votul. Însă, planul său de austeritate a divizat Partidul Socialist. Reuniţi într-un Birou naţional extraordinar, socialiştii au reuşit să adopte o “rezoluţie de susţinere” care a fost departe de a întruni un scor liniştitor, din perspectiva realei susţinerii politice. În fapt, în cadrul forului politic au existat 31 de voturi pentru, 15 contra şi o abţinere. 


În ziua prezentării Planului în faţa Parlamentului, Jean-Christophe Cambadélis, prim secretar al Partidului Socialist, a adus la cunoştinţa grupului socialist din Adunarea Naţională concluziile reuniunii politice. Purtătorul de cuvânt Carlos Da Silva şi-a exprimat speranţa că “majoritatea deputaţilor din grupul nostru vor adopta decizia”
 prin vot în Parlament.

Câţiva parlamentari socialişti au făcut alte propuneri. Unii deputaţi socialişti - grup care a unit de la o parte a aripii stângiste, apropiaţi ai lui martine Aubry până la moderaţi, precum “jospinistul” Pierre-Alain Muet - au etichetat măsurile premierului ca fiind „periculoase pentru economie“
, propunând reduceri de cheltuieli de doar 35 miliarde de euro. Pe de altă parte, un grup constituit în jurul lui Valérie Rabault - noul raportor general al Comisiei pentru finanţe - şi al lui Karine Berger a propus “scenarii alternative” pentru a evita şocul îngheţării veniturilor sociale şi salariilro funcţionarilor publici. „Puterea de cumpărare a francezilor a fost deja lovită de eforturile bugetare şi de aceea nu le putem cere şi mai mult“
a precizat Karine Berger. 
Alţi parlamentari socialişti au anunţat că, pur şi simplu, nu vor vota. Într-o scrisoare publică, trei parlamentari au precizat: “Unde este dreptatea când, pentru a finanţa reducerea taxelor aplicate companiilor, ne gândim să reducem pensiile, alocaţiile de familie şi ajutoarele pentru gospodării sau să tăiem salariile funcţionarilor publici, chiar şi pe cele mici?”
.

Parlamentarul Laurent Baumel a catalogat proiectul ca "intolerabil", afirmând că el este "socialist, nu hollandist". Colegul său Cristian Paul a precizat că planul este "inacceptabil". Senatorul Marie-Noelle Lienemann a calificat planul drept "o aberaţie economică bazată pe dogma costurilor scăzute cu forţa de muncă"
, avertizând că va vota împotrivă.
Critici din afara PS - planul este “o iluzie optică”


În privinţa planului de austeritate bugetară, Manuel Valls nu s-a confruntat doar cu fronda din propriul partid, dar şi cu critici dure din partea altor politicieni - atât din zona de stânga cât şi din cea de dreapta. 


Olivier Dartigolles, purtător de cuvânt al Partidului Comunist Francez, consideră că “patronatul îşi vede visul împlinit” în urma politicii lui Manuel Valls. Potrivit lui Olivier Dartigolles, “40 de miliarde euro vor fi oferite întreprinderilor, fără contra-partidă, în timp ce nu se va acorda nimic în favoarea puterii de cumpărare a marii majorităţi”
. 


Jean-Luc Mélenchon, liderul Frontului de stânga, a aformat, tranşant, că “Iniţiativa Valls este o idee de natură să producă scindarea generală a majorităţii de stânga”
. 


Preşedintele UMP, Jean-François Copé a considerat planul guvernului drept “o iluzie optică”. “Este gerată penuria în loc să fie schimbat modelul. Guvernul ne prezintă o poţiune magică”. Predicţia sa a fost că, în final, totul va fi “un eşec”, întrucât premierul francez a făcut “cea mai greşită alegere: raţionamentul fără reformă”
. 


Potrivit deputaţilor Frontului Naţional, “aceste opţiuni bugetare, extreme de dureroase pentru clasa de mijloc, pentru familii şi pentru pensionari nu vor face altceva decât să adâncească criza”
.
Planul de austeritate, adoptat cu o majoritate problematică 

Premierul francez Manuel Valls a obţinut, în Parlament, un vot de “legitimitate” pentru planul bugetar propus. Adunarea Naţională a adoptat cu 265 de voturi pentru, 232 împotrivă şi 67 de abţineri programul de stabilitate bugetară, ce prevede economii de 50 miliarde de euro în perioada 2014-2017, a anunţat la tribună preşedintele acesteia, socialistul Claude Bartolone. “Acesta este un act fondator, important pentru continuarea mandatului de cinci ani al preşedintelui republicii” a declarat Manuel Valls, mulţumind “majorităţii pentru sprijin”
. 

Analiza votului relevă faptul că iniţiativa lui Manuel Valls a fost adoptată cu o majoritate foarte problematică. Premierul francez s-a confruntat cu o puternică opoziţie a deputaţilor socialişti - şi, în general, a stângii franceze. Totul denotă că, în viitor, se anunţă dezbateri dificile în cadrul majorităţii - a apreciat Reuters. 


Astfel, nu mai puţin de 41 de deputaţi socialişti s-au abţinut de la vot. Trei deputaţi asoiaţi grupului PS din Parlament au vortat împotrivă, alături de 192 deputaţi UMP, şapte deputaţi UDI, 12 de la Partidul Verzilor, 12 deputaţi comunişti şi ai Frontului de stânga şi şase independenţi. În cadrul grupului Partidului Socialist s-au înregistrat cele mai multe absenţe - mai exact, 67 de deputaţi. Printre aceştia, s-au numărat susţinătorii lui Martine Aubry şi membri ai aripii stângiste. În cazul UMP au existat trei abţineri.În rândul centriştilor - UDI - au  fost înregistrate 17 abţineri. 
Votul din Adunarea Naţională ar trebui să-i permită Franţei să satisfacă obiectivele de reducere a deficitului, deşi rata ridicată de abţinere a subliniat lipsa de acord în cadrul majorităţii socialiste. Programul este transmis spre aprobare Comisiei Europene, care a acordat deja Franţei doi ani în plus pentru a-şi aduce deficitul la limitele cerute de UE. Economiştii sunt sceptici că planul va permite guvernului socialist să-şi îndeplinească obiectivul de reducere a deficitului la plafonul european de 3% din PIB, la sfârşitul anului 2015.  Franţa este obligată de legislaţia europeană să reducă deficitul bugetar. Nivelul taxelor din Franţa este de 46% din PIB - cel mai ridicat din zona euro. După amplele proteste anti-fiscalitate care au avut loc anul trecut, soluţia aleasă a fost reducerea cheltuielilor.

Finanţele publice din Franţa sunt monitorizate în prezent de Comisia Europeană, din cauza întărzierii reducerii deficitului bugetar şi datoriei publice. Germania şi Finlanda au criticat Comisia Europeană pentru a fi acordat mai mult timp Franţei şi Spaniei pentru aducerea deficitului bugetar sub pragul de 3% din PIB, prevăzut în legislaţia UE. Deficitul bugetar al Franţei a atins 4,3% din PIB în 2013, peste aşteptările CE, de 4,2%, potrivit Institutului francez de statistică. Datoria publică, de 93,5%, cheltuielile guvernamentale şi taxele au evoluat în creştere, anul trecut. 
 Un document comun din partea miniştrilor de Finanţe din Germania şi Finlanda, citat de Financial Times, avertizează că relaxarea măsurilor de austeritate în Franţa şi Spania riscă să reducă efectul regulilor bugetare ferme adoptate în timpul crizei datoriilor din zona euro. "Este important acum ca Franţa să facă efortul structural necesar în acest an. Este esenţial ca Franţa să acţioneze decisiv"
 a afirmat Olli Rehn, comisarul responsabil pentru afacerile economice şi monetare.
PUTIN: „INTERNETUL - PROIECT AL C.I.A. CARE CONTINUĂ”

Controlul mediului online, intensificat în Rusia 

Internetul a revoluţionat modul în care multe persoane iau contact cu ştirile, iar ascensiunea platformelor sociale împlică faptul că mulţi indivizi, din multe state, pot accesa o gamă informaţională şi de puncte de vedere mult mai largă decât era posibil în mod tradiţional. Pe cale e consecinţă, rata de penetrare a internetului reprezintă un indicator important pentru nivelul răspândirii informaţiilor online. În Rusia, aproximativ 45% din populaţie foloseşte internetul în mod regulat. 
O perioadă, Kremlinul s-a arătat îngăduitor în privinţa libertăţii de exprimare pe internet. În luna aprilie, însă, Vladimir Putin a declarat că Internetul este, de fapt, un proiect al Agenţiei Centrale de Informaţii (CIA) din SUA şi a pledat cauza protejării intereselor Rusiei, online. "Internetul a fost lansat ca fiind un proiect al CIA şi încă se dezvoltă în acest fel. Pentru a rezista acestor influenţe, Rusia trebuie să lupte pentru protejarea propriilor interese în domeniul online"
 a declarat Vladimir Putin în cursul unui seminar pe teme mass media. A adăugat că-i mulţumeşte lui Edward Snowden pentru a fi dezvăluit lumii cât de eficientă a devenit Agenţia Naţională de Securitate a SUA în colectarea de informaţii. 
În cadrul seminarului, „din întâmplare” un blogger rus i s-a plâns preşedintelui Vladimir Putin că siguranţa naţională a ţării este afectată de faptul că site-uri externe, precum şi principalul motor rus de căutări online, Yandex, stochează informaţii pe servere aflate în străinătate. Vladimir Putin a explicat acestuia că au fost exercitate "presiuni" asupra Yandex la început, subliniind că administratorul site-ului a preferat să se înregistreze în Olanda "nu doar din raţiuni fiscale, ci şi pentru alte motive". Valoarea acţiunilor companiei Yandex, a înregistrat o scădere de 5%. 

În replică, reprezentanţii Yandex au precizat că firma a fost înregistrată în Olanda dat fiind specificul legislaţiei privind companiile, nicidecum pentru a plăti taxe mai mici. În plus, principalele sale activităţi se desfăşoară în Rusia, ceea ce înseamna că "practic, toate taxele sunt plătite în Rusia". Reprezentanţii companiei au mai afirmat că primele investiţii au venit din partea fondurilor şi investitorilor internaţionali, "o practică obişnuită pentru orice start-up online, din orice ţară"
. 
În Rusia au fost intensificate măsurile care vizează controlul mediului online. Parlamentul rus a adoptat o lege prin care platformele online de socializare sunt obligate să aibă serverele în Rusia şi să păstreze datele minim şase luni. Autorităţile au blocat accesul la mai multe site-uri web din Rusia. Furnizorii de servicii Internet din Rusia au primit ordin să blocheze accesul la mai multe site-uri - inclusiv cele ale liderului opoziţiei, Alexei Navalny şi ale campionului de şah Garry Kasparov. 

Pavel Durov, fondatorul Vkontakte - cea mai populară reţea socială din Rusia - a declarat, cu un timp în urmă, că site-ul este "sub un control complet". „Sunt bucuros că am rezistat şapte ani şi jumătate. Am făcut multe şi parte din lucrurile pe care le-am făcut nu pot fi reversate”
. Pavel Durov, în vârstă de 28 de ani, a fondat reţeaua în anul 2006. În prezent sunt 47 de milioane de utilizatori activi zilnic pe VKontakte. Această reţea este comparată cu Facebook datorită bazei mari de utilizatori cât şi pentru că este cel mai mare nume în acest domeniu din Europa. Potenţialul reţelei a fost remarcat şi de alţi ruşi care se tem că ar putea ajunge sub controlul puterii de la Kremlin „Este un efort metodic şi meticulos de a aduce reţeaua socială sub controlul celor de la Kremlin. Este o resursă prea importantă pentru a-i fi permisă independenţa faţă de aliaţii lui Putin la conducerea ţării“ a declarat Dimitri Glucovschi, autor SF, blogger şi creatorul jocului „Metro 2033“. „Toate mijloacele de comunicare în masă importante au fost aduse sub controlul Kremlinului, iar VKontakte este ultimul care a rămas liber“
 a afirmat jurnalistul Nicolai Kononov, autor al biografiei „The Durov Code“.

Pavel Durov, fondatorul reţelei de socializare ruse VK, a evitat apariţiile publice după ce forţele de securitate l-au acuzat că a fugit, la începutul lunii aprilie, de la locul unui accident de maşină. Între timp, United Capital Partners - un fond privat de investiţii din Moscova - a cumpărat, prin Ilia Sherbovich, apropiat al preşedintelui Putin, de la Viaceslav Mirilashvili şi Lev Leviev, foşti parteneri ai lui Pavel Durov, 48% din acţiunile VKontakte. Preluarea a 48% dintre acţiuni de către Ilia Sherbovich pune 88% din companie sub controlul unor acţionari care au legături indirecte cu Kremlinul. Teoretic, ei au dreptul de a numi un alt director general şi să-l lase pe Pavel Durov fără drepturi, au declarat surse din interiorul companiei pentru The Guardian. 
La sfârşitul lunii aprilie, detectivii au percheziţionat sediul central VK şi apartamentul lui Pavel Durov, confiscând unele dintre serverele site-ului. Căutarea, au motivat ei, a avut legătură cu incidentul din data de 5 aprilie, când o persoană aflată la volanul unui Mercedes alb a atins uşor un ofiţer de poliţie, plecând de la faţa accidentului. Ofiţerul nu a fost rănit şi, potrivit Der Spiegel, „nu există nici o dovadă că incidentul ar fi avut într-adevăr loc“. Din acel moment, Pavel Durov nu a mai fost văzut în public şi nu a dat curs unei citaţii de la tribunal referitoare la accident. Însă, a transmis câteva mesaje utilizatorilor VK. „Atâta timp cât sunt director general, nimic în ceea ce priveşte VK nu se va schimba în rău. Totul este în regulă. Pentru a schimba lucrurile în rău, trebuie să se confrunte în primul rând cu mine, iar acest lucru este imposibil prin mijloace legale“
 a scris Pavel Durov.

Pavel Durov este asemuit cu Mark Zuckerberg, fondatorul Facebook - fiind chiar supranumit “Mark Zuckerberg de Rusia”. Pornind de la această asociere şi de la situaţia existentă, The Washington Post a propus un exerciţiu de imaginaţie. „Imaginaţi-vă că, în decurs de o lună, FBI a început să-l cerceteze pe Mark Zuckerberg pentru fugă de la locul accidentului, investitorii au pus în plan o preluare ostilă a reţelei Facebook, iar fondatorul dispare în mod misterios“
 - un astfel de caz s-a petrecut în Rusia.

Site-ul Vkontakte este cunoscut sub numele de Facebook-ul rus. Modul în care VK funcţionează se aseamănă foarte mult cu Facebook. Pe VK, utilizatorii deţin pagini de profil, un perete, pot încărca fotografii şi afişa informaţii biografice precum oraşul natal, interesele sau orientarea politică. Există forumuri pentru discuţiile de grup şi un sistem prin care utilizatorii pot împărtăşi cu ceilalţi videoclipuri sau fotografii. 

Statele Unite ale Americii i-au cerut Rusiei să desfiinţeze reţeaua VK. Este un obiectiv asupra căruia oficiali de la Washington şi de la Moscova se află în deplin acord. Serviciul rus de securitate (FSB) i-a cerut site-ului VK să-şi închidă forumurile - ceea ce Pavel Durov l-a refuzat. 
Bloggerii nu vor mai putea rămâne anonimi în spaţiul online


Rusia a facut un alt pas important catre controlul Internetului după ce preşedintele Vladimir Putin a semnat o lege care prevede că bloggerii din spaţiul online trebuie să se înregistreze. Măsura va spori capacitatea autorităţilor de a-i ţine sub observaţie. Cunoscut ca "legea bloggerilor", actul normativ specifică faptul că orice blog cu peste 3.000 de vizitatori zilnici va fi considerat site oficial şi va fi responsabil de acurateţea informaţiilor publicate, a precizat The New York Times.

În afara obligativităţii înregistrării, blogerii nu mai pot rămâne anonimi în spaţiul online. Companiile care le asigură platformele, motoarele de căutare, reţelele sociale şi diferite tipuri de forumuri trebuie să deţină înregistrări păstrate pe teritoriul Rusiei, cu tot ce s-a postat, pe o perioadă de şase luni. În baza legii este permisă blocarea unui site, dacă acesta conţine "mesaje extremiste" sau dacă ameninţă ordinea publică, fără a fi nevoie de un ordin judecătoresc în acest sens. „Legea bloggerilor” face trimitere la defăimare şi incitare la ură.
"Această lege va reduce numărul de voci critice şi voci ale opoziţiei care se aud în prezent pe Internet" a afirmat Galina Arapova, director al Centrului de Apărare a mass-media, expert în legislaţia mass-media rusă. "Întregul pachet pare destul de restrictiv şi foarte dur la adresa celor care difuzează informaţii critice despre stat, autorităţi şi figuri publice”
.

"Legea reprezintă un prim pas către segmentarea şi naţionalizarea Internetului, care va ajunge sub controlul Kemlinului" a apreciat analistul Matthew Schaaf, de la Freedom House. "Ar putea avea un efect înfiorător asupra libertăţii de exprimare în mediul online din Rusia, iar utilizatorii se vor gândi că postările pe Facebook şi căutările pe Google s-ar putea întoarce împotriva lor"
. 
Aleksandr Zharov, şeful Roskomnadzor - agenţia guvernamentală rusă însărcinată cu supravegherea Internetului - a subliniat că legea era necesară, întrucât oamenii trebuie să devină responsabili pentru ceea ce afirmă online. "Ceea ce nu ţi-ar spune niciodată faţă în faţă, îşi permit să spună online"
 a menţionat Aleksandr Zharov. Legea nu specifică, însă, cum vor contabiliza autorităţile cei 3.000 de vizitatori zilnici, de exemplu. Chiar înainte ca Vladimir Putin să semneze legea, două dintre cele mai mari platforme de blogging - Yandex si LiveJournal - au anunţat că, în viitor, contoarele de utilizatori se vor opri înainte de 3.000.

Impactul legii va fi cuantificabil doar după intrarea ei în vigoare, pe 1 august 2014. Pedepsele pentru încălcarea legii constau în amenzi ce pot ajunge până la 142.000 de dolari sau în închiderea blogului. 
Deciziile luate de preşedintele rus Vladimir Putin, privitoare la cenzura pe Internet, fuseseră anticipate, anul trecut, de seful Google, Eric Schmidt.  Acesta a afirmat că Moscova vrea să limiteze accesul populaţiei la conţinutul paginilor web, comparând situaţia cu cea din China, unde acestea sunt filtrate "la sânge"
.
În Rusia au început să fie restricţionate sever libertăţile, fiind adoptate o serie de legi în acest sens. Printre acestea se numără legea prin care organizaţiile non-guvernamentale care primesc finanţare din afara ţării sunt obligate să se înregistreze ca agenţii străine, legea privind trădarea, legea referitoare la trecerea calomniei în domeniul penal. Acestora li se adaugă legea protestelor, care statuează că "prezenţa simultană în masă a cetăţenilor în zonele publice" este o infracţiune. Organizarea şi participarea la proteste fără aprobare oficială se sancţionează, în Rusia, cu amenzi de până la 10.000 dolari 

Accesul la Twitter şi Facebook ar putea fi blocat

Autorităţile de reglementare ale Internetului de la Moscova au ameninţat cu blocarea accesului la reţeaua Twitter. Măsura ar face parte dintr-o serie mult mai amplă de restricţionare a mediului online, a precizat Financial Times.
“Putem bloca accesul la Twitter sau Facebook, în Rusia, începând chiar de mâine, doar în câteva minute. Şi vom face acest lucru dacă, la un moment dat, vom considera că interzicerea accesului la reţelele sociale va avea un impact nesemnificativ în comparaţie cu pagubele produse societăţii ruseşti de către companiile internaţionale” a afirmat Maksim Ksenzov, şeful agenţiei de monitorizare în domeniile telefonie, IT şi comunicaţii din Rusia. Declaraţiile oficialului rus vin în contextul în care o serie de bloggeri şi companii IT susţin că măsurile de restricţionare a Internetului ar putea transforma Rusia - până de curând, un spaţiu al accesului liber la informaţiile online - într-un spaţiu controlat, reglementat, restricţionat.
„Din greşeală”
, reţeaua socială Vkontacte a fost blocată


„Facebook al Rusiei“, după cum mai este cunoscută reţeaua socială VKontakte, a ajuns, pentru scurt timp, pe lista de site-uri interzise. A fost o greşeală, au precizat oficialii ruşi. Greşeală a apărut, însă, pe fondul unor încercări de exercitare a cenzurii asupra VKontakte, cea mai populară reţea socială din Rusia.  Pe această reţea s-au organizat cele mai multe proteste, în trecut, împotriva lui Vladimir Putin. Serviciul Federal de Securitate a cerut, de mai multe ori, ştergerea anumitor grupuri în care se regăseau mai mulţi activişti. 

„Blocarea a fost o greşeală. Pur şi simplu cineva a bifat şi caseta în care era trecută reţeaua socială. Site-ul a fost înlăturat de pe lista celor blocate şi restricţiile au fost îndepărtate“
 a declarat Vladimir Pikov, purtător de cuvânt al Roskomnadzor, instituţia care se ocupă de domeniul IT&C în Rusia. Pavel Durov, fondatorul VKontakte, a avut mai multe probleme cu autorităţile din cauză că a îngăduit organizarea mai multor proteste.
Măsuri pentru cenzurarea segmentelor media tradiţionale
Vladimir Putin sublinia, într-un discurs rostit la Vladai Club, că formarea unei identităţi este o prioritate pentru Rusia. ”Este imposibil să mergi înainte fără auto-determinare spirituală, culturală şi naţională. Fără asta nu vom fi capabili să îndurăm provocările interne şi externe, nici nu vom putea să reuşim în competiţia globală”
.

La scurt timp, apărea ştirea potrivit căreia agenţia de știri RIA Novosti - agenţie de stat - și postul de radio Vocea Rusiei urmau să-şi piardă statutul de grupuri media de sine stătătoare, urmând să intre în componenţa Rossiya Segodnya - Rossia Today.  Potrivit Business Insider, ştirea a fost cu atât mai surprinzătoare cu cât RIA Novosti “are o secție în limba engleză foarte bine pusă la punct” fiind “deosebit de bine privită în străinătate” și este “parte centrală a peisajului mass-media din Rusia, întrucât a fost înfiinţată în 1942”
. 
În fruntea instituţiei de presă a fost numit Dmitri Kiseliov, un jurnalist controversat, cunoscut pentru comentariile sale extremiste la postul TV Rossia 1 şi pentru fervenţa cu care a susţinut politicile Kremlinului. The Washington Post a semnalat faptul că Dmitri Kiseliov s-a plasat explicit pe poziţii adverse protestatarilor de la Kiev, argumentând că Suedia și Polonia sunt angajate într-o conspirație pentru a încuraja demonstrații. The  Economist a precizat că Dmitri Kiseliov are o istorie personală legată de Ucraina, unde a colaborat la un post TV pro-guvernamental.  

Alegerea lui Dmitri Kiseliov nu este întâmplătoare, apreciază Business Insider. “RIA Novosti a intrat în vizorul Kremlinului în 2011, pentru ceea ce a fost perceput ca fiind o acoperire (relativ) înţelegătoare a protestelor anti -Putin. Sub conducerea lui Kiseliov, este aproape sigur că greseala nu se va repeta”
.
Jurnaliştii de la RIA Novosti au amplasat schimbările într-un tablou mult mai amplu. "Această mişcare este parte a unei serii de schimbări în peisajul media din Rusia, direcţia părând să indice o înăsprire a controlului de stat asupra sectorului mass-media, deja puternic reglementat."
 

Deşi măsura a fost prezentată ca o încercare de a spori eficienţa, în primul său discurs de la numirea în funcţie, Kiseliov a insinuat că RIA Novosti şi-a pierdut scopul din vedere, practicând un jurnalism „înstrăinat”. ”Întrebarea este cum te poziţionezi ca o agenţie de ştiri a statului. De obicei, sub un slogan de obiectivitate, noi distorsionăm imaginea şi ne uităm la propria ţară de parcă ar fi una străină. Cred că această perioadă de jurnalism înstrăinat şi distilat s-a terminat”
. Cu aceeaşi ocazie, Dmitri Kiseliov a explicat linia politică viitoare a jurnalismului rus, amestecând regimul de la Kremlin cu patria.

Posturile independente sunt supuse presiunilor. Astfel, Dojd - un canal TV independent - care s-a referit la corupţia oficialilor şi a dezbătut momente cheie din istoria Rusiei - a fost părăsit, treptat, de furnizorii de servicii prin satelit şi a pierdut contractele de publicitate. Reprezentantul Kremlinului pentru drepturile omului, Vladimir Luşkin, a condamnat eliminarea postului Dojd din grila anumitor companii de cablu. 
 Ekho Moskvy - post de radio independent - a intrat în vizorul Agenţiei de Supervizare Federală pentru Tehnologii de Informare şi Comunicaţii (Roskomnadzor) iar website-ul său a fost blocat, fără avertizare, în luna martie. Directorul a fost înlocuit cu un personaj din mass-media de stat - respectiv soţia unui adjunct pentru Relaţii Publice de la Kremlin, potrivit The Moscow Times. 

Proteste la Moscova


La Moscova, au avut loc proteste, la mijlocul lunii aprilie, faţă de modul în care posturile de televiziune din Rusia prezintă şi dezbat informaţiile cu privire la situaţia din Ucraina, a relatat Reuters. Manifestanţii şi-au manifestat nemulţumirea faţă de represiunea guvernului rus asupra mijloacelor de comunicare în masă, denunţând o cenzură sistematică.


Kremlinul a negat acuzaţiile protestatarilor şi a anunţat că nu exercită presiuni asupra presei. „Principala problemă a Rusiei în acest moment este că minte”
 a afirmat Igor Yakovenko, fost lider al Uniunii Jurnaliştilor din Rusia.

Criza din Ucraina a deteriorat relaţiile dintre Rusia şi Occident. Cele două părţi se acuză reciproc de manipularea ştirilor în scopuri politice.

Limbajul obscen, determinat prin „examinare independentă”, interzis în artă, cultură şi în viaţa publică


Preşedintele rus, Vladimir Putin, a semnat o lege prin care se interzice limbajul obscen în domeniul cultural, artistic sau în spectacole  . Oricărui nou film care conţine limbaj obscen nu i se va da certificat de distribuţie şi nu va putea fi vizionat în cinematografe. Cărţile, CD-urile sau filmele care conţin limbaj injurios vor putea fi distribuite doar în ambalaje pe care va scrie "conţine limbaj obscen", potrivit unui comunicat al administratiei de la Kremlin, a precizat CNN.

Persoanele care vor fi surprinse înjurând vor primi o amendă de 70 dolari, funcţionarii vor primi amenzi de 40 dolari, iar oamenii de afaceri până la 1.400  dolari. Daca vor recidiva, oamenii de afaceri pot primi şi o suspendare timp de trei luni a afacerii lor. Stabilirea a ceea ce este numit "limbaj obscen" va fi făcută printr-o "examinare independentă". Legea este preconizată a intra în vigoare începând cu 1 iulie 2014, dar nu se va aplica operelor de artă şi actelor de cultură realizate până atunci.

Criticii văd în aceasta măsură un pas suplimentar spre limitarea libertăţii de expresie. Anul trecut, administraţia rusă a promovat un act normativ care interzice să se vorbească despre homosexualitate în prezenţa minorilor, acest lucru fiind considerat propagandă gay. 

Rusia şi China - strategii similare legate de Internet
Atitudinea Rusiei, legată de Internet, este asemănătoare cu cea a Partidul Comunist Chinez, care susţine strategia Kremlinului. Ministrul chinez al Securităţii Publice, Guo Shengkun a declarat în cadrul unei întâlniri cu omologii săi din Organizaţia de Cooperare de la Shanghai (SCO), că statele din alianţa de securitate trebuie să înăsprească controlul asupra internetului şi să ia alte măsuri pentru a preveni "forţele externe"
 să instige la revoluţie în statele membre. Alianţa de securitate este formată din Rusia şi China şi fostele republici sovietice din Asia Centrală - respectiv Kazahstan, Kârgâzstan, Tadjikistan şi Uzbekistan. 
"Aceasta este o ameninţare serioasă pentru suveranitatea şi securitatea ţărilor din regiune şi este o preocupare comună a statelor membre SCO", a subliniat Guo Shengkun, cerându-le statelor membre să ia măsuri "pentru a contracara amestecul străinătăţii în treburile interne, pentru a consolida managementul organizaţiilor non-guvernamentale şi controlul asupra reţelelor sociale, în scopul de a descoperi, analiza, contra şi reglementa factorii de incertitudine şi pentru a evita repetarea scenariilor de revoluţie colorată"
. 
Marele Firewall al Chinei a fost "ridicat" de Partidul Comunist Chinez în colaborare cu Cisco şi alte companii occidentale, pentru a bloca răspândirea ştirilor.  Autoritatile au permis din nou accesul pe reţelele Facebook, Twitter şi pe site-ul The New York Times, dar numai într-o arie de 27 de kilometri în jurul orasului Shanghai, considerat zonă de liber schimb


Politica de cenzurare a Internetului a fost folosită şi în Turcia, unde Recep Tayyip Erdogan a impus oprirea accesului la Youtube şi Twitter, cu câteva zile înainte de alegeri, pentru a opri avalanşa informaţiilor despre corupţia ministerială. Cenzurarea Internetului a fost folosită şi în Venezuela, unde protestele studenţilor împotriva dictatorului Maduro ajunseseră o ameninţare la adresa regimului. Pakistanul a blocat între 20.000-40.000 de site-uri, inclusiv Youtube, despre care a afirmat că-i ofensează pe musulmani.  

Curtea Constituţională din Turcia a decis că blocarea accesului la site-ul youtube impusă de guvernul Erdogan reprezintă o încălcare a drepturilor la liberă exprimare. Anterior, Curtea Constituţională a decis deblocarea Twitter după ce autorităţile au închis accesul la site în perioada premergătoare alegerilor locale. Premierul Erdogan a criticat public Curtea Constituţională pentru a fi acţionat împotriva intereselor naţionale, cerând, repetat, reimplementarea cenzurii Twitter. 
VARIA
CINCI CANDIDAŢI PENTRU COMISIA EUROPEANĂ.
DEZBATERE EUROVISION
Sala de plen a Parlamentului European din Bruxelles a găzduit confruntarea celor cinci candidaţi principali la preşedinţia Comisiei Europene: Jean-Claude Juncker din partea Partidului Popular European, Martin Schulz din partea Alianţei Progresiste a Socialiştilor şi Democraţilor, Guy Verhofstadt din partea Alianţei Democraţilor şi Liberalilor pentru Europa, Ska Keller din partea Verzilor şi Alexis Tsipras din partea Stângii Unite Europene. 

Dezbaterea electorală a fost organizată de Eurovision, a putut fi urmărită în 25 de ţări europene, în diferite limbi, fiind preluată şi de numeroase platforme Internet. În reţelele de socializare s-a putut comenta pe marginea confruntării dintre candidaţii la preşedinţia Comisiei Europene. Postările pe Twitter au atins cifra 62.000, de exemplu. 
La sfârşitul celor 90 de minute, candidatul socialist a avut cuvinte de laudă la adresa Eurovision dar şi a sa personală. În trecut, campania electorală pentru euroalegeri era plicticoasă - acum, prin intermediul acestei dezbateri televizate, este mai dinamică, a afirmat Martin Schulz. "Noul preşedinte al Comisiei Europene va fi unul dintre noi cinci. Tocmai vă vorbeşte!"
 a precizat social-democratul german. 

Deasupra capetelor candidaţilor de vârf în scrutinul european ticăia necruţător un imens cronometru, care număra secundele alocate celor cinci oameni politici. Aceştia au putut lua cuvântul doar unul după altul, ceea ce a făcut imposibilă o adevărată confruntare. Fiecare şi-a prezentat argumentele în legătură cu principalele teme - criza euro, şomajul ridicat sau politica faţă de refugiaţi. 
Singurul care s-a detaşat de poziţia - în linii mari, comună - a celorlalţi, a fost candidatul Stângii, Alexis Tsipras. În Grecia este liderul unei puternice alianţe de stânga, care se opune umbrelelor de salvare ale Uniunii Europene şi politicii de austeritate impusă de Bruxelles. În cadrul dezbaterii organizate de Eurovizion, Alexis Tsipras a pledat cauza renunţării la politica de austeritate. "Oamenii resping o astfel de Europă, de aceea trebuie să le oferim alternativa. (...) Natura Uniunii Europene trebuie să fie alta. Trebuie să oferim o nouă viziune"
 - a subliniat Alexis Tsipras. 
Ceilalţi patru candidaţi la preşedinţia Comisiei Europene - Martin Schulz,  Jean-Claude Juncker, Guy Verhofstadt şi Ska Keller - au susţinut măsurile de salvare a monedei comune europene. Guy Verhofstadt a pledat cauza păstrării monedei euro, avertizând asupra consecinţelor negative pentru populaţie în cazul revenirii la vechile monede naţionale. Jean-Claude Juncker - fost şef al Eurogrup, care s-a implicat, de pe această poziţie, în salvarea uniunii monetare - s-a prezentat, în dezbaterea Eurovision, drept apărător al omului de rând. "Susţin salariul minim pe economie pretutindeni, în Grecia şi peste tot în Europa"
 a afirmat fostul premier luxemburghez.

Martin Schulz şi-a propus să recâştige încrederea pierdută a electoratului în instituţiile europene: "Trebuie să le spunem oamenilor că luptăm pentru a le reduce sărăcia şi mizeria"
 a precizat Martin Schulz.

Cei doi candidaţi de vârf la funcţia de preşedinte al Comisiei Europene - social-democratul Martin Schulz şi creştin-democratul Jean-Claude Juncker - s-au străduit să se confrunte în faţa camerelor de filmat. Totuşi, pe actualul preşedinte al Parlamentului European şi pe fostul premier luxemburghez îi unesc mai multe lucruri decât îi separă. 

Confruntarea celor doi candidaţi la preşedinţia Comisiei Europene, Martin Schulz şi Jean-Claude Juncker - transmisă de televiziunea publică germană, ZDF, în colaborare cu postul austriac ORF - nu a fost, până la urmă, chiar un adevărat duel televizat între viziunile social-democrată şi conservatoare privind viitorul Uniunii Europene. În multe probleme de importanţă majoră privind politica europeană părerile celor doi candidaţi la preşedinţia Comisiei Europene au coincis, pur şi simplu. Martin Schulz şi Jean-Claude Juncker au apărat, deopotrivă, ideea europeană. Sondajele de opinie efectuate în Europa indică o luptă relativ strânsă între PPE şi PES.

Rompuy susţine numirea unui „outsider” în fruntea CE

Actualul preşedinte al Consiliului European, Herman Van Rompuy, s-a trasformat, în ultima perioadă, într-un “avocat” al numirii unui “outsider” în fruntea Comisiei Europene - mai exact, a unei alte personalităţi decât cele propuse de principalele familii europene. Principalul nume vehiculat este cel al actualului şef al FMI, Christine Lagarde, precizează EurActiv. 
Martin Schulz a avertizat că următorul Parlament European nu va susţine un candidat numit “în spatele uşilor închise”. Vice-cancelarul Sigmar Gabriel, a subliniat, la rândul său, că numirea unei persoane în afara celor înscrise oficial în cursa pentru preşedinţia Comisiei Europene ar duce la “distrugerea democraţiei Uniunii Europene”
. Pe de altă parte, surse diplomatice citate de EurActiv sunt de părere că electoratul european va înţelege eventuala susţinere acordată pentru Christine Lagarde, în condiţiile în care măsura “va fi suficient de bine explicată”.

PROVOCĂRI PENTRU COMISIA EUROPEANĂ, ÎN URMĂTORUL MANDAT


În toamna anului 2014 Comisia Europeană, într-o nouă componentă, îşi va începe mandatul. În timp ce „furtuna economică" europeană se domoleşte, noul executiv european va putea să traseze priorităţi pe termen lung. Între acestea se regăsesc discrepanţele sociale, mai ales creşterea numărului de persoane ameninţate de sărăcie, şomajul în rândul tinerilor, politică externă. 
Uniunea Europeană caută, încă, o cale de ieşire din criză economică. Dincolo de acest lucru, la Bruxelles şi în statele membre UE se resimte acut nevoia unor modificări structurale ale instituţiilor europene. În ultimii ani, Comisia Europeană a comandat mai multe studii extinse pentru a defini provocările societale, economice şi internaţionale cu care se va confrunta Europa în viitorul apropiat. Următorii 5 ani înseamnă, de asemenea, finalul ţintelor Europa 2020, ceea ce determina Executivul UE să deseneze un nou traseu pentru creştere. Pe scenă internaţională, liderii mondiali vor regândi răspunsurile la schimbările climatice şi vor discuta un nou cadru pentru dezvoltare, post-2015. 
Într-o serie de interviuri realizate de EurActiv cu experţi de top şi lideri de opinie din Bruxelles, se remarcă un punct cheie: liderii politici europeni trebuie să iasă din "zona de confort" şi să-şi regândească propriile politici, în căutarea unor noi abordări pentru creştere, influenţe globale şi arhitectură UE. 
Pentru prima oară, Comisia Europeană va fi condusă de un preşedinte ales de Parlamentul European, urmând o nouă procedura, în urmă intrării în vigoare a Tratatului de la Lisabona. Ceilalţi membri ai Comisiei vor fi selectaţi de statele membre. În perioada verii, aceşti comisari vor primi portofolii, în cadrul a ceea ce se aşteaptă să fie un proces dificil de negociere între preşedintele Comisiei şi Statele Membre. Noii comisari sunt, apoi, audiaţi în cadrul Parlamentului European într-o serie de sesiuni plenare. Se speră ca noua Comisie să-şi înceapă activitatea la 1 noiembrie 2014, deşi această dată ţintă s-ar putea decala dat fiind noul proces de alegere a preşedintelui Comisiei Europene.
 Tratatul de la Lisabona a adoptat ideea unui Colegiu al Comisarilor redus numeric, însă cu eficientă crescută. Liderii UE au modificat această regulă în cadrul Consiliului European din mai 2013, decizând că următoarea Comisiei Europeană va rămâne cu 28 de membri, câte unul pentru fiecare ţară. "S-a dovedit imposibil să obţii acordul politic din partea statelor membre pentru că unele dintre acestea să renunţe la un Comisar"
 a precizat Fabian Zuleeg, director executiv al Centrului pentru Politici Europene într-un studiu despre arhitectură Comisiei. 
Un nou "model de creştere" pentru Europa

Prognozele Comisiei Europene arată că nici o ţară UE nu se va regăsi în top 8 al economiilor mondiale, în anul 2050, dacă se menţine distribuţia actuală a puterilor economice. Instrumentele existente menite să scoată statele membre din criză economică, precum Semestrul European, au indicat o atenţie crescută în direcţia politicilor de creştere, mai degrabă decât pentru abordarea orientată spre austeritate. Actuală Comisie Europeană a inclus multe din iniţiativele legate de creştere în Strategia Europa 2020, lansată în 2010: un plan pentru "creştere inteligenţă, sustenabilă şi incluzivă". Data limita pentru aceste obiective este 2020, ceea ce presupune că finalizarea lor revine următoarei Comisii Europene. 
Stadiul actual al obiectivelor Europa 2020: 

Comisia Europeană a publicat o analiză preliminară, care arată progresele obţinute pentru cinci obiective: 

1) 75% dintre europenii cu vârstă între 20-64 de ani trebuie să fie activi pe piaţa forţei de muncă. Confom trendurilor recente, acest procentaj ar putea ajunge la 72% până în 2020. În prezent, procentul este de 68,4%. Pentru a atinge ţinta, statele membre ar trebui să atragă forţă de muncă potenţială, formată din femei, persoane în vârstă şi migranţi. 

2) 3% din PIB trebuie alocat cercetării şi dezvoltării: „Este puţin probabil ca ţinta să fie atinsă" a precizat Comisia Europeană. Conform datelor actuale, procentajul posibil pentru 2020, ca medie la nivelul Uniunii Europene, este de 2,2% şi ar putea creşte cel mult până la 2,6%. 

3) Reducerea emisiilor de gaze cu 20%, creşterea cu 20% a surselor de energie regenerabilă, îmbunătăţirea eficienţei energetice cu 20%. Este posibil ca aceste ţinte în domeniul mediului şi energiei să fie atinse. Statele membre, Comisia Europeană şi Parlamentul european dezbat un nou cadru pentru ţinte 2030. EurActiv a scris pe larg despre discrepanţele de abordare la nivelul statelor membre. 

4) Reducerea abandonului şcolar la sub 10% - Comisia Europeană consideră că această ţintă va fi atinsă. Abandonul şcolar a scăzut de la 15,7% în 2005 la 12,7% în 2012. 

5) Scoaterea a 20 de milioane de persoane de sub riscul sărăciei. Din cauza crizei economice, numărul persoanelor cu risc de sărăcie a crescut cu 10 milioane, ajungând la un total de 124 milioane, în 2012. În loc să progreseze către ţinta propusă, Uniunea Europeană se îndepărtează de ea - o catastrofă socială care este posibil să se adâncească. 
Economia politicilor sociale

Situaţia socială a Europei va reprezenta punctul critic pentru factorii de decizie europeni în următorii 5 ani - chiar mai mulţi. Potrivit unui studiu realizat de The European Strategy and Policy Analysis System (ESPAS) pentru Comisia Europeană, inegalitatea socială este principala provocare europeană în următoarea decadă. "Nu doar veniturile, dar şi educaţia, accesul la servicii de sănătate sau incluziunea socială sunt problematice"
 a declarat analistul Stijn Hoorens. 

Cele mai importante provocări în zona politicilor sociale: 

- Migraţia. Următoarea Comisie Europeană va trebui să determine cum să crească mobilitatea forţei de muncă fără să ameninţe standardele sociale în statele membre 

- Educaţia. Miza - cei peste 14 milioane de tineri (cu vârstă între 15-29 de ani) din Europa care nu sunt nici angajaţi, nici prinşi în sistemul de educaţie sau de training. 

- Trainingul. "Instruirea vocaţională" este considerată, adesea, o soluţie pentru discrepanţa între sistemul de educaţie şi condiţiile pieţei de muncă. James Caleja, directorul Agenţiei pentru training vocaţional Cedefop, a declarat pentru EurActiv că "prevenţia este mai bună decât tratarea": soluţia reală se află în mâinile liderilor politici europeni. 

- Inegalitatea veniturilor: O strategie a dimensiunii sociale, pe care o promovează Comisia Europeană, va realiza o serie de indicatori sociali, precum veniturile brute disponibile ale gospodăriilor sau inegalitatea veniturilor măsurată ca  raport între cei mai bogaţi 20% dintre cetăţeni şi cei mai săraci 20%. 

Această strategie ar putea reprezenta un instrument pentru regândirea stabilităţii sociale în Europa. Cercetătorii din think-tank-uri au în vedere o abordare mai extinsă. Una dintre ideile lansate se referă la modalităţile de  deschidere a zonei de investiţii pentru "investiţiile sociale". Serviciile de stat s-au resimţit în urmă crizei economice. Pe cale de consecinţă, statele europene şi instituţiile UE caută soluţii în zona investiţiilor private, care să susţină aceste servicii. "În spatele aceste idei de afaceri sociale se află o regândire de la baza a împărţirii responsabilităţilor între sectorul public, cel privat şi cel terţiar - precum fundaţiile"
.

ALEGERI EUROPARLAMENTARE: NOU SPECTRU POLITIC ÎN ACŢIUNE

Intrarea unor grupări politice noi în Parlamentul European ar putea avea consecinţe asupra confruntării dintre Partidul Popular European şi Partidul Socialiştilor Europeni, potrivit unui studiu realizat de EurActiv. Formaţiunile politice noi în Parlamentul European pot avea o influenţă aparte în urma deciziei de a se alătura PPE sau PSE, înclinând balanţa politică la nivel european. Dincolo de acest lucru, însă, a stârnit nelinişti proliferarea formaţiunilor politice extremiste lansate în cursa pentru Parlamentul European şi creditate cu şanse, potrivit sondajelor. 
Franţa

Franţa a înregistrat aproximativ 3600 de candidați și 193 de liste diferite pentru alegerile europene - ceea ce face dificilă opţiunea pentru 74 de europarlamentari. Pragul electoral de 5% favorizează partidele mari precum UMP, formaţiunea fostului presedinte Nicolas Sarkozy, şi PS, partidul actualului preşedinte François Hollande. 

Câteva formaţiuni politice noi ar putea, totuşi, produce surprize. Printre acestea se numără “Feministes pour une Europe solidaire” - formaţiune condusă de Caroline de Haas, fostă membră a Partidului Socialist; “Nouvelle Donne” - condusă, de asemenea, de un fost socialist, Pierre Larrouturou, care şi-a propus să să lupte împotriva lobby-urilor; “Europe citoyenne” - partid condus de Corinne Lepage care promovează pe listă cetăţeni obişnuiţi, mai degrabă decât politicieni; “Debout la République” - formaţiune de extremă dreapta condusă de Nicolas Dupont Aignan, care încearcă să atragă alegători eurosceptici de la UMP şi “Alliance Royale” - un partid regalist. 
Germania

Pentru prima oară în istoria alegerilor europene, Germania nu are pragul obişnuitul său prag electoral de 3%, după ce Curtea Constituţională a decis desfiinţarea sa, în februarie 2014. Astfel, partidelor mici li s-a acordat o şansă suplimentară de a accede în Parlamentul European. Printre partidele beneficiare se regăsesc “Alternative fur Deutschland” (AFD) - formaţiune cu orientare populistă şi eurosceptică; “Freie Wähler”; “Partidul Piraţilor” (Piratenpartei); “Partidul Naţional Democrat” (NPD) - formaţiune de extremă dreapta şi “Die Partie” (Partidul).

Principala intenţie declarată a Alternative fur Deutschland este renunţarea la euro şi revenirea la moneda naţională – marca germană. Partidului militează, de asemenea, pentru adoptarea unei poziții mai dure în privinţa azilulului și migrației, precum și pentru organizarea de referendumuri pe teme europene .
Freie Wahler are un program similar cu AFD. Este format din mai multe asociații electorale comunale, militând pentru independență regională și comunală. Critică aspru birocraţia de la Bruxelles şi grupurile de interese corporative . 
 Partidul Piraților din Germania (Piratenpartei) susţine adoptarea de legi cu reglementări ferme în domeniul protecției datelor, mai multe căi legale pentru solicitanți de azil cu scopul de a intra în UE, un venit minim garantat pentru toţi cetățenii, la nivelul Uniunii Europene. În toată perioada campaniei, nu a fost clar cărui grup din Parlamentul Europei i s-ar alătura Piratenpartei. 

Formaţiunea de extremă dreapta Partidul Național Democrat (NPD) a pus în centrul agresivei sale campanii de factură neo-nazistă politica de migraţie,  ideologia rasistă, anti-semită și homofobă. 

"Die Partei” (Partidul) este condus de Martin Sonneborn, fost redactor-șef al revistei satirice germane “Titanic”. Formaţiunea politică propune, printre altele, construirea unui zid în jurul Germaniei pentru a lupta împotriva mondializării, anularea orei de vară – pentru a le oferi germanilor o oră în plus de somn, modificarea sistemului fiscal astfel încât companiile multinaţionale să nu poată recurge la legea falimentului care le permite să plătească mai puţine impozite, autorizarea dreptului de vot exclusiv pentru persoanele cu vârste cuprinse între 12-25 de ani.
Italia

În Italia pregateste câteva partide noi - precum “L’Altra Europa con Tsipras’”, “Scelta Europa” şi “Fratelli d’Italia” - s-au pregătit să acceadă în Parlamentul European. Potrivit opiniei PollWatch, formulată în perioada campaniei, este puţin probabil ca aceste trei noi forțe politice să depăşească pragul electoral şi să intre în Parlamentul European 
L'Altra Europa con Tsipras a fost promovat de intelectualii de stânga și îl susține pe liderul SYRIZA, Alexis Tsipras, la preşedinţia Comisiei Europene .

Scelta Europa - care, în cazul accederii în Parlamentul European, se va alătura grupului ALDE - sprijină candidature lui Guy Verhofstadt pentru Comisia Europeană.  Scelta Europa este o coaliţie formată din trei partide - “Scelta Civica per l'Italia", "Centro Democratico" și "Fare per fermare il declino " .
Partidul Fratelli d'Italia, condus de Giorgia Meloni, se va alia cu euroscepticii  și cu Liga Nordilui - un partid populist, separatist, condus în prezent de europarlamentarul Matteo Salvini .

Există, însă, un partid politic care, deși candidează pentru prima oară, a fost cotat ca  având şanse de a accede în Parlamentul European. Este vorba despre Mișcarea 5 stele (M5S), condus de Beppe Grillo. În perioada campeniei, PollWatch a creditat M5S cu şansa de a ocupa al doilea loc în Italia, după Partidul Democrat, condus de premierul Matteo Renzi .

Spania

În Spania, potrivit sondajelor anterioare alegerilor pentru Parlamentul European, partidul Uniune, Progres și Democrație  (UPyD) a fost creditat cu şansa de a-şi dubla, chiar tripla numărul de voturi pe care le-a obținut în urmă cu cinci ani în urma obţinerii a aproximativ 6% din voturi. Potrivit unui studiu realizat de El País, partidul va obține 2 locuri în PE, în timp ce un sondaj realizat de El Mundo îi atribuie trei mandate. UPyD a fost înfiinţat in anul 2007 ca un partid social-liberal, care respinge separatismul și naționalismul, dorind o Spanie și o Europă federale. În 2009, UPyD a obținut 2,9% din voturi spaniolilor - corespunzând unui mandate de deputat în Parlamentul European. 
Partidul de stânga Izquierda Plural a fost creditat, în urma sondajelor din campanie, cu şansa de a obţine 5-7 mandate la alegerile pentru PE. 

Noile partide Podemos, Vox, Ciudadanos sau Primavera Europea au fost creditate cu puţine şanse de a accede în Parlamentul European.
Belgia

În Belgia, alegerile naţionale şi regionale au fost programate să se desfăşoare concomitent cu alegerile europene.

 Referitor la alegerile pentru Parlamentul European, sondajele din perioada campaniei au indicat că partidul separatist flamand NVA poate obţine 32% din voturi.  NVA a declarat că, după alegeri, va părăsi grupul Verzilor şi, cel mai probabil, se va alatura Grupului Coservatorilor şi Reformiştilor Europeni. 
În zona de stânga a spectrului politic, sondajele au relevat o creştere a nivelului opţiunilor pentru Partidul Muncitorilor. Tine Van Rompuy - sora preşedinteluio Consiliului European, Herman Van Rompuy - este membră a Partidului Muncitorilor din Belgia. Potrivit sondajelor, în favoarea formaţiunii s-au pronunţat 8% dintre respondenţii vorbitori de limbă franceză şi 4% dintre flamanzi. 
Polonia

În Polonia au apărut numeroase formaţiuni politice noi care au intrat în cursa pentru Parlamentul European. 

În stanga spectrului politic, se regăseşte “Europa Plus – Mişcarea Ta” (Europa Plus – Twój Ruch). Este o formaţiune întemeiată de veteranii politici Janusz Palikot – anterior, în Platforma Civică (Platforma Obywatelska, afiliată la PPE) și Marek Siwiec, MPE, fost membru al Alianței Democratice de Stânga (SLD - Sojusz Lewicy Demokratycznej, afiliat la S&D). Mişcarea Ta s-a prezentat ca alternativă social-liberală la partidele conservatoare. Este a treia forţă în Camera inferioară a Parlamentului polonez (Sejm), cu 36 de parlamentari din 460. Partidul a fost creat sub auspiciile fostului președinte al Poloniei, Aleksander Kwaśniewski. Intenţia declarată a partidului este de a fi "provocator pro-european"
. Este susținător fervent al Europei federale. În cazul accederii în PE, nu este clar dacă opţiunea va fi S&D sau ALDE.

Pe partea dreaptă a spectrului politic se regăseşte partidul eurofob “Congresul Noii Drepte” (Kongres Nowej Prawicy), condus de Janusz Korwin-Mikke. Congresul Noii Drepte (KNP) a fost creditat în dondaje cu 7% din intenţiile de vot ale polonezilor. "Trebuie să respingem în totalitate ceea ce a făcut UE până în prezent, deoarece tot ceea ce a făcut este prost", a declarat liderul KNP, Janusz Korwin Mikke. Acest partid a susţinut că doreşte să acceadă în Parlamentul European “pentru a dezmembra Uniunea Europeană din interior". Janusz Korwin Mikke susţine eliminarea impozitelor şi restabilirea pedepsei cu moartea. El a calificat democraţia drept "stupiditate" şi Uniunea Europeană drept "structură putredă"
.

Potrivit sondajului TNS Polska, partidul conservator Dreptate şi Justiţie, condus de Jaroslaw Kaczynski, a fost creditat cu 27% din intenţiile de vot, în faţa Platformei Civice (PO, proeuropeană), a premierului Donald Tusk, creditată cu 24%. Potrivit sondajelor, Partidul Social-Democrat (SLD, proeuropean) era creditat cu 11% din voturi, în faţa Partidului Ţărănesc Polonez (PSL), aliat al Platformei Civice, creditat cu 5%.

Republica Cehă

Cehia are doua noi grupări politice care au fost creditate cu şanse de a accede în Parlamentul European.

 “Rasaritul Democratiei Directe” este un partid populist de dreapta condus de antreprenorul Tomio Okamura. Partidul a câştigat 14 locuri în Parlamentul ceh, sondajele cotându-l cu şanse mari de a trece pragul electoral pentru alegerile europene. 

YES 2011 a fost creditat în sondaje cu 20% din opţiunile electorale pentru Parlamentul European. Formaţiunea este condusa de Andrej Babis care, potrivit Forbes,  este unul dintre cei mai bogaţi şi mai influenţi oameni de afaceri pe piaţa media din Cehia. Pe de altă parte, este o personalitate controversată. Anul trecut a cumpărat MAFRA – un grup editorial ceh foarte influent – şi a intrat în guvern ca ministru de Finanţe, ceea ce a ridicat semne de întrebare în legătură cu un posibil conflict de interese. În același timp, este proprietar unic al companiei Agrofert, având contracte de leasing pentru majoritatea terenurilor agricole din Cehia. Compania sa are interese majore legate de politica Uniunii Europene în domeniile agriculturii, acordurilor comerciale internaționale şi energiei regenerabile.
România

Formaţiunile politice nou apărute - “Partidul Mişcarea Populară”, “Forta Civică” şi “Partidul Noua Republică” - nu par să schimbe, potrivit EurActiv, structura de reprezentare a României in viitorul PE, întrucât, de fapt, actualii nou-veniţi apar doar pe lista unor partide noi. România are 32 de locuri în Parlamentul European

Potrivit sondajelor, distribuţia mandatelor din Parlamentul European s-a prezentat după cum urmează: coaliţia PSD-UNPR-PC a fost creditată cu jumatate din mandate; cealaltă jumătate a mandatelor, potrivit sondajelor analizate de EurActiv, s-ar împărţi între PNL, PDL, PMP, PFC, PNTCD. Sondajele au creditat cu şanse de a accede în Parlamentul European doar formaţiunile politice afiliate principalelor trei grupari majore: S&D, PPE, ALDE. 

Slovacia

În Slovacia există partide noi care s-au înscris în cursa pentru Parlamentul European. Unele dintre acestea au fost creditate cu şanse.

 “Oameni Obişnuiţi si Personalitati Independente” (OLaNO) este o grupare neconvenţională şi heterogenă care grupează diferite agende politice și opinii, variind de la idei conservatoare la problemele ecologice și dosare anti-corupție.

Cu şanse de ajunge în Parlamentul European a fost creditat, potrivit sondajelor, şi Most-Híd. Este vorba despre un partid slovac-ungar  (Slovacia are o minoritate maghiară de 10%). Se deosebeşte, astfel, de partidul etnic maghiar SMK, membru al PPE.

Există şi partide eurosceptice care au fost creditate cu şanse de a accede în Parlamentul European. Unul dintre acestea este Libertate şi Solidaritate avându-l pe listă pe Richard Sulik - cel care poartă, parţial, vina pentru căderea guvernului de centru-dreapta condus de Iveta Radicova, în 2011. 
Bulgaria

În Bulgaria, potrivit sondajelor, unele partide noi au fost creditate cu sanse de a intra in Parlamentul European. Printre acestea se regăsesc “Bulgaria Fără Cenzură” - formaţiune condusă de fostul jurnalist Nikolay Barekov. Formaţiunea a incercat, fara success, sa se afilieze la Partidul Popular European. Un alt partid  este Alternativa pentru Renaşterea Bulgară, avându-l în frunte pe fostul presedinte Georgi Parvanov. 
Pe zona de centru-dreapta, creditat în sondaje a fost Partidul Reformist - formaţiune afiliată Partidului European Popular. Zona de centru-dreapta, în Bulgaria, este dominată, pe de o parte, de partidul cu nuanţe populiste GERB - al fostului prim-ministru Boyko Borissov - șI de Blocul Reformist - a cărei listă a fost deschisă de Meglena Kuneva, fost comisar european. Anterior, Meglena Kuneva a fost membru al NDSV - partidul lui Simeon de Saxa-Coburgh-Gotha - afiliat la ALDE. Când NDSV a pierdut din influență, Meglena Kuneva şi-a creat propriul partid, "Bulgaria pentru cetățeni". După ce a pierdut în alegerile parlamentare din 2013, s-a alaturat BSP.
Grecia

Potrivit sondajelor, în Grecia au apărut trei noi partide care au fost creditate cu şanse de a intră în Parlamentul European.

 “Potami” (Râul) este o grupare politică pro-europeană, nedecisă în privinţa familiei politice căreia să i se alăture - aflându-se în contact, în acest sens, atât cu S&D cât şi cu ALDE. Referitor la viziunea asupra Europa, Kostas Argyros a declarat pentru EurActiv că partidul său va milita pentru o Europă federală. "Suntem conștienți de faptul că acest lucru nu se va realiza cu ușurință, mai ales dacă oamenii nu înțeleg ce înseamnă acest lucru cu adevărat și vor percepe ideea cu adversitate"
 a precizat. 
Partidul anti-european, neo-nazist, “Zori aurii” este cea de a doua formaţiune care a fost cotată cu şanse de a accede în Parlamentul European. Cea de a treia formaţiune polktică nouă care s-a afirmat în această campanie este partidul eurosceptic de dreapta “Grecii Independenţi”. 
SALARIUL MINIM PE ECONOMIE - PREOCUPARE MONDIALĂ

Ca o soluţie de ieşire din criză şi relansare a consumului, afectat în ultimii ani, în mai multe ţări puternice a fost adusă în discuţie introducerea unui salariu minim pe economie care să ridice salariile la nivelul tuturor ţărilor. Inclusiv în SUA se discută un salariu minim pentru a încuraja cererea şi, implicit, angajarea.

În perioada crizei, a existat o puternică presiune pe salarii şi pe reducerea locurilor de muncă. Efectele au fost apariţia deflaţiei, o presiune tot mai mare pe costuri şi, implicit, pe închiderea capacităţilor de producţie.

În pofida faptului că, în mare parte, economiile lumii şi-au revenit, nivelul angajării nu creşte, cu precădere în rândul tinerilor. Pentru a mulţumi investitorii de pe bursă, companiile preferă să ţină costurile foarte strâns, motiv pentru care nu se pune problema majorării salariilor. Introducerea unui salariu minim pe economie ar putea schimba optica, se consideră. 
SUA: Presiuni generale pentru creşterea salariului minim federal


În Statele Unite ale Americii, salariul minim federal este în prezent de 7,25  dolari (5,25 euro) pe oră - nivelul rămânând nemodificat din abul 2009. În plus, unele state din SUA percep impozite mai mari. Preşedintele american, Barack Obama, a admis că, ținând cont de inflație, puterea de cumpărare a persoanelor cu salariu minim a scăzut cu 20% față de perioada în care Ronald Reagan și-a preluat mandatul de președinte, în ianuarie 1981. 

În pofida faptului că preşedintele Barack Obama a semnat un decret în baza căruia salariul minim urmează să crească la 10,10 dolari (7,31 euro) pe oră pentru angajații la stat - măsura fiind preconizată a intra în vigoare la 1 ianuarie 2015 - dispoziţia “are puţine şanse să treacă de barajul Congresului într-un viitor apropiat”
.

 În urma unei astfel de revalorizări s-ar înregistra 16 milioane de beneficiari direcţi şi 8 milioane de beneficiari indirecţi. Potrivit studiilor realizate de un grup format din 600 de economişti - dintre care şase laureaţi ai Premiului Nobel - şi prezentate preşedintelui american şi liderilor Congresului, creşterea salariului minim federal „ar aduce beneficii nu doar angajaţilor, dar şi angajatorilor, în urma creşterii comsumului menajelor”. În plus, “ar stimula economia - aflată în dificultate, în momentul de faţă”. “Există probe de netăgăduit potrivit cărora economia şi întreprinderile câştigă dacă salariaţii sunt plătiţi mai bine”
. Potrivit unui studiu publicat de Center for Economic and Policy Research, în cazul creşterii salariului minim, abngajaţii demisionează mai rar, iar angajatorii au mai puţine probleme legate de fidelizarea personalului, evitând, astfel, costurile legate de recrutarea şi formarea noilor angajaţi.
Marea Britanie: “Salariul minim trebuie revizuit”
 în creştere

“Angajatorii care au posibilitatea de a plăti mai mult decât salariul minim trebuie să procedeze în acest sens” iar “salariul minim trebuie revizuit, astfel încât să fie remediată problema britanică a salariilor mici”. Sunt principalele concluzii formulate de Sir George Bain, considerat “părintele” salariului minim din Marea Britanie, instituit cu 15 ani în urmă. Aprecierile se regăsesc într-un raport al grupului de reflexie Resolution Foundation. 


Potrivit datelor prezentate în raport, nu s-a produs efectul scontat al introducerii salariului minim, constând în creşterea globală a veniturilor din munca salariată. Astfel, 1,2 miliane de muncitori din Marea Britanie câştigă salariul minim legal de 6,13 lire sterline (7,66 euro) pe oră, iar 1,4 milioane câştigă doar cu 60 eurocenţi în plus. 


Pe termen mediul - menţionează documentul - trebuie avută în vedere creşterea salariului minim la 60% din salariul mediu. Pentru moment, guvernul britanic a confirmat creşterea salariului minim, începând cu luna octombrie 2014, la nivelul de 6,50 lire sterline (7,90 euro) pe oră. Este vorba despre prima creşterea a salariului minim, după anul 2008 - dincolo de ajustările cu inflaţia. 
Italia: sindicate vs guvern privind salariul minim legal


Italia este una dintre cele şape state membre ale Uniunii Europene în care nu există un salariu minim legal. În contextul actualei reforme de amplaore a Codului Muncii, guvernul Renzi a făcut publică intenţia de a introduce un salariul minim legal garantat. 


La începutul lunii aprilie 2014, ministrul adjunct al Economiei, Enrico Morando, a lansat ideea adoptării unei legi în baza căreia să fie aspru penalizate întreprinderile care îşi plătesc angajaţii sub un pafon salarial minim garantat. Soluţia demnitarului italian a fost primită cu ostilitate de anumite sindicate, care se opun ferm existenţei unui salariu minim legal. În fapt, acestea se tem că, prin introducerea unei astfel de obligativităţi, ar dispărea convenţiile colective.


În Italia, angajaţii îşi primesc salariile în baza convenţiilor colective, negociate de sindicate cu angajatorii. Sindicatele afirmă că, în urma impunerii legale a unui salariu minim, multe întreprinderi ar putea avea cadrul necesar pentru a-şi plăti angajaţii la un niivel mai scăzut decât cel actual. Conform unor alte opinii, atitudinea sindicatelor se bazează pe “teama că, astfel, rolul lor ar fi considerabil diminuat”
. 

Germania: “În sfârşit, un salariu minim”
 de la 1 ianuarie 2015

Începând cu 1 ianuaruie 2015, în Germania va intra în vigoae obligativitatea angajatoprilor de a plăti un salariu minim legal de 8.50 euro (brut) pe oră. Măsura a fost adoptată în urma iniţiativei ministrului socail-democrat al Muncii, Andrea Nahles. 


Obligativitatea de a plăti un salariu minim legal a stârnit, cu precădere, îngrijorarea viticultorilor şi a producătorilor de fruncte şi legume. Aceştia au atenţionat asupra faptului că, foarte probabil, salariul minim legal va atrage după sine creşterea preţurilor. Producătorii respectivi vor avea, se pare, la dispoziţie o perioadă tranzitorie. Ulterior, vor trebui să semneze - precum cei din celelalte sectoare - o convenţie colectivă la scară naţională. Mai exact, îşi vor putea plăti muncitorii sezonieri cu mai puţin de 8,50 euro pe oră pânp la sfârşitul anului 2016. Aceată excepţie, aplicabilă în domeniul agricol, este menită să vină în sprijinul micilor producători, cărora li se acordă, astfel, răstimpul necesar pentru a se adapta progresiv noului nivel de salarizare, fără a-şi falimenta investiţia. 
Elveţia: referendum pentru cel mai ridicat salariu minim legal
Elveţienii au fost chemaţi să voteze, în cadrul unui referendum, legalizarea celui mai mare salariu minim din lume, în valoare de 22 de franci elveţieni - echivalând cu 18,11 euro pe oră - sau 4.000 de franci elveţieni - echivalentul a 3.293 de euro pe lună. Potrivit Bloomberg, o astfel de situaţie ar putea conduce la concediri din partea angajatorilor care nu îşi permit un nivel al salariilor atât de ridicat. Angajatorii au susţinut că aproape 90% din angajaţii din Elveţia câştigă mai mult, iar stabilirea unui prag al salariului minim va duce la creşterea salariilor în întreaga economie.

Propunerea a aparţinut sindicatelor elveţiene, care au argumentat că nivelul salariilor trebuie reflectat în preţurile existente în ţară - unele dintre cele mai mari la nivel global. "O ţară puternică are nevoie de salarii corecte şi cu această lege se va pune capăt acţiunilor patronilor care trag salariile în jos şi care ameninţă că vor aduce alti muncitori mai ieftini din afară"
 au susţinut iniţiatorii demersului. “Pentru sindicate, este o problemă de demnitate. Pentru Elveţia, ar trebui să fie o problemă de onoare”
. Femeile reprezintă trei sferturi dintre cei 300.000 de salariaţi cu normă întregă, în Elveţia, care câştigă mai puţin de 4.000 de franci elveţieni - potrivit ziarului Le Courrier.

Iniţiatorii referendumului au subliniat că „supravieţuirea“
 cu mai puţin de 4.000 de franci elveţieni pe lună nu este posibilă din cauza chiriilor, asigurărilor de sănătate şi alimentelor prohibitiv de scumpe. De asemenea, au susţinut introducerea salariului minim la nivelul respectiv întrucât sistemul elveţian de asigurări sociale este forţat, în lipsa acestuia, să subvenţioneze afacerile care refuză să plătească un salariu cu care să se poată trăi decent.

Opozanţii au susţinut că o astfel de lege nu va rezolva problema salariilor mici. Organizaţiile profesionale din agricultură, de exemplu, au afirmat că, în urma stabilirii unui salari minim la nivelul prevăzut, produsele se vor scumpi cu 25% pentru a se finanţa cresterea salarială. În Elveţia, salariul minim lunar pentru un muncitor fără studii în sectorul agricol este de 3.200 franci elveţieni.

În urma referendumului, a fost respinsă creşterea salariului minim legal. Principala temere a elveţienilor a fost că, prin introducerea celui mai ridicat salariu minim din Europa, Elveţia ar fi confruntată cu un val masiv de imigranţi, ceea ce ar spori problemele deja existente în acest domeniu. Potrivit datelor publicate de Organizaţia pentru Cooperare şi Dezvoltare Economică, ajustat la nivelul puterii de cumpărare, salariul minim propus ar fi ajuns la valoarea de 10,12 euro pe oră - însemnând o remuneraţie superioară celei din Luxemburg - 1874 euro, pe lună, unde a crescut cu 36% în ultimii 10 ani, potrivit Eurostat. În Elveţia, salariile sunt stabilite prin contracte individuale de muncă sau prin acorduri colective - unele, stabilind salarii minime în anumite industrii. 

Polonia: Dieta a refuzat să dezbată creşterea salariului minim


În ultima parte a lunii aprilie 2014, Dieta poloneză a refuzat să dezbată subiectul creşterii salariului mediu. În Polonia, salariul minim este de 1.600 zloţi - echivalând cu 380 euro. 


Cotidianul Gazeta Wyborcza a apreciat că Parlamentul ar fi avut posibilitatea ca, prin respectiva dezbatere, să remedieze, în parte, marcantele inegalităţi sociale ale momentului. Salariul minim, în Polonia, este echivalentul unei “munci prea puţin plătite”
. 
Maroc: demonstraţii pentru creşterea salariului minim

În pofida revendicărilor solicitate de manifestanţi la Casablanca, la sfârşitul lunii aprilie 2014 autorităţle nu luaseră o decizie privind creşterea salariului minim interprofesional garantat (SMIG). Demonstranţii au solicitat creşterea SMIG de la 2300 drahme (205 euro) pe lună la 3000 de drahme (267 euro). 

Citând Banca centrală din Maroc, publicaţia La vie éco a precizat că salariul minim din această ţară este cel mai ridicat din Africa. În trei decenii, salariul minim a fost crescut de 18 ori - echivalând cu o creştere medie anuală de 6,1%. Sindicatele insistă asupra faptului că productivitatea muncii nu ar fi afectată - în timp ce patronatele, defavorabile unei noi majorări, invocă existenţa unei conjuncturi economice dificile pe plan intern şi internaţional. 

Egipt: creşterea salariului minim, “o falsă idee bună”

Creşterea salariului minim este una dintre marile revendicări ale revoluţiei egitene. În pofida acestui fapt, site-ul de informaţii prorevoluţionar Mada Masr precizează că este vorba despre “o falsă idee bună”
, mai ales în cazul unei economii subdezvoltate. 

Principalul contra-argument este că întreprinderile care nu vor putea suporta creşterea salarială pentru toţi angajaţii vor proceda la disponibilizări, adâncind, astfel, inegalitatea la nivel social. La nivelul întregii ţări, 95% dintre întreprinderi au mai puţin de 10 salariaţi. Majoritatea acestora încasează mult mai puţin decât salariul minim legal de 1.200 lire egiptene (124 euro) pe lună.

Cambodgia: manifestaţii violente pentru creşterea salariului minim

În Cambodgia, orice creştere salarială are o importanţă deosebită pentru sectorul confecţiilor. Produsele fabricate pentru mărci importante precum Adidas, C&A, H&M, Esprit, Nike, Puma, Primark sau Walmart reprezintă 85% din exporturi. Cifra de afaceri anuală a acestui sector este de 5 miliarde dolari.

Guvernul cambodgian a anunţat o creştere a salariului minim, în sectorul textul, la 100 dolari pe lună - nivel inferior celui solicitat de lucrători. Ca urmare, revendicările salariale au fost însoţite de manifestaţii violente. Demonstranţii au aruncat pietre şi cocktailuri Molotov înspre forţele de ordine - care au ripostat trăgând focuri de armă. Au fost ucişi 5 manifestanţi şi alţi 40, răniţi. 

Pentru antreprenori, creşterea salariilor ar duce la scăderea beneficiilor. Pe de altă parte, guvernul şi-a manifestat temerea că, dacă s-ar da curs creşterilor salariale solicitate, s-ar putea confrunta cu delocalizarea fabricilor. “Guvernul cambodgian se teme că întreprinderile îşi vor muta activitatea în Bangladesh, unde salariile sunt mai mici, iar guvernul din Bangladesh se teme că aceleaşi întreprinderi ar fi din nou delocalizate în ţări unde mâna de lucru este şi mai ieftină, precum Birmania sau Etiopia”. Însă, deşi multe întreprinderi ameninţă că îşi vor deplasa activitatea din cauza costurilor cu mâna de lucru “salariile reprezintă, de fapt, un procentaj foarte redus în preţul final al hainelor”
. În Bangladesh, salariul minim lunar este de 5300 taka - echivalând cu 50 euro.

  Potrivit unei anchete publicate de Labour Behind the Label, În Cambodgia, 33% dintre persoanele care muncesc în industria textilă  sunt subponderale - nehrănindu-se suficient pentru a putea tro,ote banii necesaro întreţinerii familiilor, aflate la distanţă. Pentru a putea face faţă cheltuielilor cotidiene - mai ales, pentru a plăti chiria - aceştia trebuie să presteze multe ore suplimentare. De câţiva ani, faptul că lucrătorii îşi pierd cunoştinţa în fabrici a devenit un lucru curent.

SCOŢIA: A IEŞI SAU A NU IEŞI DIN REGATUL UNIT -

ASTA-I ÎNTREBAREA


Cu o jumătate de an înaintea referendumului privind independenţa Scoţiei, naţionaliştii se află în situaţia de a recunoaşte dificultatea ieşirii din Regatul Unit. Cea mai complicată pare a fi problema monetară. 

Unul dintre primii politicieni care s-a opus, cu argumente campaniei scoţiene "Da, independenţei" a fost preşedintele Comisiei Europene, José Manuel Barroso. Va fi dificil, "dacă nu cumva imposibil", ca Scoţia să adere la Uniunea Europeană, a afirmat José Manuel Barroso. Preşedintele CE a declarat că statele membre ale Uniunii Europene în care există mişcări separatiste, precum Spania, ar  putea respinge aderarea Scoţiei.  "Va fi foarte greu să obţinem acordul tuturor ţărilor membre pentru o ţară desprinsă dintr-un vechi stat membru"
. Naţionaliştii scoţieni au catalogat comentariile lui José Manuel Barroso  drept "absurde". "Scoţia aparţine de 40 de ani Uniunii Europene. Deja facem parte din comunitate"
 a afirmat John Swinney, ministru de Finanţe în parlamentul regional din Edinburgh. 

Declaraţiile lui José Manuel Barroso au apărut într-un moment delicat pentru naţionaliştii scoţieni. Londra a lăsat să se înţeleagă limpede că independenţa ar însemna, automat, renunţarea la lira sterlină. Ministrul britanic de Finanţe, George Osborne, a exclus o uniune monetară formală între Scoţia independentă şi restul Regatului Unit. Pe de altă parte, SNP şi grupul "Da, Scoţiei" au fost mereu convinşi că, şi în cazul unei desprinderi de Regat, uniunea monetară nu va dispărea. Alex Salmond, premierul Scoţiei şi preşedinte al Partidului Naţional Scoţian, a acuzat Londra că face presiuni. El a afirmat că, pentru restul Regatului Unit, existenţa unei monede scoţiene ar presupune costuri de aproximativ 500 de milioane de lire sterline anual la încheierea tranzacţiilor. În context, a opinat că va fi imposibil ca antreprenorii englezi să accepte o astfel de situaţie.

Naţionaliştii sunt nevoiţi să-şi facă un plan de rezervă. Aderarea la euro ar dura cel puţin doi ani şi, oricum, scoţienii nu au în vedere aderarea la comunitatea monetară europeană. Chiar în condiţile în care conducerea Partidului Naţional Scoţian susţine că Scoţia vrea să păstreze lira sterlină, unii dintre adepţii independenţei doresc introducerea unei monede proprii. O nouă monedă ar însemna schimbări dureroase, în condiţiile în care Scoţia ar fi nevoită să-şi creeze rezerve valutare. Singura soluţie ar fi o comunitate monetară. 
Reacţia electoratului scoţian la dezbaterea pe marginea monedei nu este, deocamdată, clară. Potrivit sondajelor de opinie, promotorii independenţei câştigă teren, chiar dacă unioniştii conduc. Cel mai probabil, organizatorii referendumului se vor concentra pe alegătorii indecişi.

FLASH. OPINII DE PRESĂ
„Ucraina nu poate rezista (...) dacă Putin vrea s-o dezmembreze”

Le Figaro a analizat patru scenarii posibile legate de Ucraina.

Un prim scenariu ar fi cel al unei demonstraţii de forţǎ a Rusiei. Un astfel de demers ar avea un scop multiplu: sǎ-i facǎ pe europeni sǎ uite total de Crimeea şi sǎ fie mulţumiţi dacǎ restul Ucrainei rǎmâne întreg; sǎ forţeze Kievul în direcţia federalizǎrii ţǎrii, ceea ce le-ar asigura ruşilor din Ucraina o totalǎ autonomie.

Al doilea scenariu posibil este cel al unei intervenţii a forţelor ruse în sud-estul Ucrainei, cu scopul de a ocupa un coridor între Crimeea şi regiunea Doneţ. O astfel de operaţiune ar putea interveni dupǎ orchestrarea unor agitaţii şi mai intense, cu ocuparea principalelor instituţii de stat ucrainene, în zonele unde ruşii şi rusofonii sunt majoritari.      

Al treilea scenariu, analizat de Le Figaro, este dezmembrarea Ucrainei, dupǎ modelul bosniac. Mai exact, ruşii şi rusofonii din sudul şi estul Ucrainei ar putea beneficia de ajutorul Moscovei pentru a crea o entitate separatǎ, cum a fost Republica Srîpska în Bosnia, devenitǎ entitatea sârbilor bosniaci.

Al patrulea scenariu pare cel mai neliniştitor. Nu este exclus, afirmă diverşi strategi şi experţi, ca Vladimir Putin sǎ doreascǎ ocuparea unui întreg arc, de la Transnistria pânǎ în Crimeea şi zonele sudice şi estice ale Ucrainei. Acest lucru ar presupune cǎ întreaga hartǎ a Marii Negre ar fi redesenată, punând Europa într-un nou raport, tensionat, cu de Rusia.

Le Monde ajunge la o altǎ concluzie: scenariul imediat al ruşilor este generarea haosului în Ucraina. Pentru Moscova, destabilizarea acestei ţǎri trebuie orchestratǎ astfel încât alegerile prezidenţiale sǎ fie perturbate, chiar vidate de legitimitate. Vladimir Putin, apreciază Le Monde, nu vrea la graniţele  Rusiei o ţarǎ democratică, având 45.000.000 de locuitori. Le Monde considerǎ cǎ europenii trebuie sǎ-i susţină pe ucraineni, sǎ trimitǎ delegaţii şi observatori, sǎ-i ajute pe responsabilii de la Kiev, sǎ amplifice vizitele şi schimburile. 
Der Standard are o opinie similară, precizând că „forţele pro-ruse şi patronul lor moscovit” au avut mereu în intenţie „să torpileze procesul electoral" ucrainean. Din acest motiv, Occidentul ar trebui, conform cotidianului austriac, să avertizeze Moscova să se aştepte la o înăsprire a sancţiunilor. Însă, liderii occidentali se tem „să înăsprească sancţiunile impuse Moscovei. Or, prin această reţinere, vestul riscă să fie îngropat sub evoluţiile ucrainene”
.
Le Monde insistă asupra problemelor economice deosebit de grave cu care se confruntă Kievul, care depinde în proporţie de trei cincimi de livrările ruseşti de gaze naturale şi plăteşte, acum, unul din cele mai mari preţuri din Europa - 480 de dolari pentru 1000 mc - în condiţiile în care Ucraina este în prag de faliment statal şi caută salvarea într-un acord cu FMI. Pe de altă parte, însă, ca într-un cerc vicios, una din condiţiile Fondului este eliminarea subvenţiei la preţul gazelor, ceea ce ar însemna o creştere substanţială a costului vieţii pentru populaţie. Directorul FMI, Christine Lagarde, a avertizat asupra pericolului pe care îl reprezintă destabilizarea Ucrainei pentru economia mondială. 
Fostul preşedinte ucrainean Viktor Ianukovici, refugiat în Rusia, consideră pierderea Crimeei drept o tragedie şi îşi exprimă speranţa că peninsula se va întoarce la Ucraina. Viktor Ianukovici a dat asigurări că va încerca să-şi folosească influenţa pe lângă liderul de la Kremlin pentru a rezolva situaţia. Dacă ar fi rămas la putere - a afirmat Viktor Ianukovici - ar fi împiedicat referendumul care a pecetluit independenţa Crimeei. Potrivit fostului lider ucrainean, acest vot a reprezentat o formă de protest faţă de noile autorităţi de la Kiev. Viktor Ianukovici a reiterat ideea că focurile de armă trase la Kiev nu ar fi venit la ordinul său, că trupele de securitate nu ar fi tras nici un foc şi că răspunderea pentru victime ar reveni, exclusiv, opoziţiei. Ianukovici a declarat că „principiul pe care îl respect întotdeauna este acela că nici o autoritate, nici o putere nu merită nici măcar o singură picătură de sânge”
.
Der Spiegel a citat din proiectul unui document intern al Alianţei Nord-Atlantice în care sunt precizate îngrijorările legate de o eventuală acţiune militară susţinută a Rusiei şi dificultăţile NATO de a-i face faţă. „Dacă Rusia ar desfăşura o acţiune militară semnificativă, fără avertismente prealabile, aceasta ar constitui o ameninţare de amploare în ceea ce priveşte menţinerea siguranţei şi stabilităţii în zona euroatlantică”
. Potrivit publicaţiei, NATO a încetat demult să considere Rusia ca reprezentând o ameninţare, motiv pentru care nu şi-a stabilit baze militare militare puternice în ţările din flancul estic. În context, şeful diplomaţiei poloneze, Radoslaw Sikorski, a declarat, preluat de Der Spiegel: „Sunt baze în Marea Britanie, Spania, Germania, Italia şi Turcia. Dar nu sunt (...) baze acolo unde este nevoie de ele”.

„Ucraina nu poate face faţă unei eventuale acţiuni militare ruseşti. În plus, în cazul unei divizări statale, vestul Ucrainei aproape că nu poate supravieţui fără estul industrializat şi bogat în resurse. Vladimir Putin nu ar avea o mare problemă de rezolvat dacă ar vrea să anexeze măcar estul Ucrainei, iar orice politică ce nu ţine seama de acest fapt nici nu merită luată în serios” - precizează Die Welt. Făcând trimitere la afirmaţia lui Henry Kissinger, potrivit căruia pacea - înţeleasă ca împiedicarea unui război - depinde întotdeauna de cel mai iresponsabil membru al unui grup de state, publicaţia subliniază că în condiţiile în care grupul nu acţionează ferm, „puterea expansionistă se va simţi invitată să mai ia o bucată din grădina vecinului”. Pe cale de consecinţă - consideră Die Welt cu referire la situaţia din Ucraina - „atitudinea (...) de detensionare a Occidentului nu prea îşi are locul în jocul actual”. Construind o punte istorică, ziarul precizează că „Detensionarea din Războiul Rece a venit după criza din Berlin şi cea din Cuba, nu în timpul lor”. Pe de altă parte, însă, ziarul subliniază că, din  perspectivă militară, Occidentul „nu poate opune nimic Rusiei” - după cum „nici Ucraina nu poate rezista trupelor ruseşti, dacă Putin vrea s-o dezmembreze” şi să-i anexeze „partea răsăriteană”
. Cotidianul este de părere că guvernul Rusiei a lansat "o mişcare în măsură să divizeze Europa", din perspectiva căreia "e fascist oricine" nu împărtăşeşte opinia Kremlinului. Die Welt se opreşte şi asupra resorturilor politice şi psihice ale acestei mişcări. E vorba fie de "lipsa de toleranţă, fie de şovinism, de adâncul sentiment de inferioritate decurgând din pierderea Războiului Rece, după victoria din cel de-al Doilea Război Mondial"
.
Nesiguranţă, presiune economică, ameninţare militară - aşa se poate sintetiza situaţia din Ucraina. Se adaugă „diverse măsuri, cum ar fi cererea de a organiza referendumuri în toate regiunile ucrainene, care se traduc în dezintegrarea statată a Ucrainei” subliniază Süddeutsche Zeitung. „În timp ce SUA şi UE pompează bani la Kiev prin FMI pentru a preveni incapacitatea de plată, Gazprom măreşte preţul la gaze. Iar la frontieră stau pregătiţi zeci de mii de militari gata să pornească operaţiunea de recuperare a Ucrainei la mama Rusie” întrucât „din lecţia Crimeei, liderul de la Kremlin a învăţat că nu trebuie să se aştepte la consecinţe serioase în urma ocupării unui teritoriu suveran”
. Publicaţia comentează politica statelor occidentale faţă de Moscova şi se întreabă dacă UE nu lasă impresia că ar fi depăşită de problemă. Deşi este, fără îndoială, un succes repurtat de diplomaţia occidentală, faptul că Putin semnalizează a fi dispus să poarte discuţii cu SUA, UE şi Ucraina, cotidianul opinează că este posibil ca Vladimir Putin să accepte să ia loc la masa tratativelor întrucât se simte foarte de puternic.

Frankfurter Rundschau îşi opreşte atenţia asupra temerilor Republicii Moldova de a împărtăşi soarta Ucrainei, relatând despre protestele de la Chişinău, sub sloganul "Aici nu este Crimeea". Rusia, afirmă cotidianul, "încearcă prin presiuni să frâneze cursul european al Chişinăului şi să împiedice semnarea Acordului de Asociere cu UE"
. La rândul său, Tagesspiegel notează că, în acest context, Republica Moldova s-a văzut nevoită "să-şi plaseze trupele în stare de alertă". Tagesspiegel face o camparaţie între Vladimir Putin şi Recep Tayyip Erdogan, apreciind că susţinerea de care cei doi lideri politicii se bucură în rândul electoratului îşi are sorgintea în situaţia economică. Nu atât toleranţa, drepturile omului sau încălcarea democraţiei sau dreptăţii îi influenţează pe oameni. "Cine asigură bunăstarea, îşi asigură puterea"
.

 
„Ideea lui Vladimir Putin este de a se împărţi Ucraina, atribuindu-i-se o structură federală e o şmecherie menită să faciliteze tăierea în bucăţi a ţării, astfel încât să poată fi masticată mai uşor” scrie Iulia Timoşenko în Die Welt. Fosta şefă a guvernului ucrainean îi cere Occidentului să fie „de această dată, vigilent” şi afirmă că „nu se va mai ceda nici un centimetru de teritoriu ucrainean suveran”
.

Frankurter Allgemeine Zeitung subliniază amplificarea temerii privind reluarea scenariului din Crimeea, în estul Ucrainei. Ziarul trimite şi la recomandările adresate Moscovei de ministrul german de Externe, Frank-Walter Steinmeier, care a afirmat că „Rusia ar trebui să se abţină de la a comenta ori a susţine evenimentele din Ucraina răsăriteană”, important fiind, în schimb, ca „Rusia şi Ucraina să amorseze un dialog direct”
. 
Ziarul elveţian Neue Zürcher Zeitung analizează strategia Moscovei în conflictul cu vecinul de la est şi rezumă: "Rusia tatonează rapid posibilităţile existente la nivel diplomatic şi se foloseşte de ezitările Occidentului, care s-a ferit până acum să-i impună sancţiuni severe. Astfel Occidentul vine indirect în întâmpinarea planurilor ruseşti, de consolidare a anexării Crimeei. Acelaşi joc politic în forţă este continuat de Rusia şi în estul Ucrainei. Pentru scena politică internaţională, politica externă a Rusiei a devenit imprevizibilă”. Potrivit cotidianului, „Rusia pare în clipa de faţă că poate face ce vrea, în timp ce vestul ezită în căutarea unei noi abordări a relaţiilor cu Moscova"
.
Neue Zürcher Zeitung subliniază şi existenţa unor influenţi prieteni ai lui Vladimir Putin în Germania. "Abordarea faţă de Moscova a dus la apariţia unei răspântii, cât se poate de vizibilă la Berlin, chiar în cadrul coaliţiei de guvernământ". "În nici o ţară din Europa, în afară de Germania, Putin nu poate spera la un nivel de acceptanţă mai mare faţă de politica sa. Nu doar în mediile economice, ci şi în cercurile politice există voci care manifestă înţelegere faţă de Rusia. Cauzele pot fi găsite, parţial, în istoria extrem de schimbătoare a relaţiilor germano-ruse, dar şi într-o amplă reţea ai cărei membri profită reciproc de pe urma bunelor relaţii dintre Rusia şi Germania". 
S-a vorbit despre un nou Război Rece. Die Welt este de părere că "Această epocă nu se va repeta, nici sub forma unei noi tragedii, nici sub forma unei farse. Ea e, pur şi simplu, de domeniul trecutului." Pe de altă parte, publicaţia comentează, cu amară ironie, faptul că doar Rusia ar putea interveni în Ucraina pentru a calma deventualele escaladări ale violenţelor. „Dacă situaţia se agravează, într-un final chiar şi Europa s-ar bucura dacă Rusia va interveni pentru a opri măcelul. Păi, în rest, cine să facă acest lucru?”
. 

Moscova "întăreşte tot mai mult Bulgaria ca un cap de pod în Uniunea Europeană" afirmă Der Spiegel. Publicaţia citează surse ale serviciilor secrete germane, potrivit cărora "o treime din economia Bulgariei e direct sau indirect dependentă"
 de Kremlin.

The Independent apreciază că Occidentul trebuie să negocieze viitorul Ucrainei cu liderii de la Moscova. Potrivit opiniei ziarului londonez, astfel de negocieri ar fi "în beneficiul" ucrainenilor, fiind „de datoria Occidentului să se angajeze mai puternic în favoarea ucrainenilor din est şi vest”
. Pe de altă parte, cotidianul londonez The Independent consideră că "puterea preşedintelui Putin nu este ameninţată”. 

În Rusia este primăvară sovietică, scrie Washington Post. Potrivit articolului, după 23 de ani, URSS a reînviat în mintea elitei ruse. Nu este vorba despre ideologie, ci despre dorinţa de putere nu doar în interiorul ţării, dar şi în străinătate. 

Cotidianul Münchner Merkur consideră că principalul câştigător al crizei din Ucraina este China. „În contextul unui climat politic otrăvit între Rusia, UE şi SUA, Putin are nevoie de China - şi de afacerile cu această ţară!- pentru a arăta lumii şi concetăţenilor săi că Rusia nu dă doi bani pe UE şi îşi poate găsi oricând prieteni în altă parte. Aşadar principalul câştigător al crizei din Ucraina a devenit China, care se poate bucura de gaz rusesc în condiţii nesperat de bune şi îşi poate extinde raza de acţiune în politica internaţională”
. În context, Mannheimer Morgen apreciază că „China n-are nevoie de o reedificare a blocului răsăritean, deşi ostilitatea faţă de Occident o apropie de Rusia”.
„Comando-uri americane de elită, alături de armata ucraineană”

Aproximativ 400 de mercenari ai unei firme americane private luptă alături de armata ucraineanaă iîmpotriva separatiştilor prorusi din estul ţării. Comandourile de elită aparţin firmei de securitate americane Academi, cunoscută mai bine sub numele de "Blackwater", a relatat ziarul german Bild am Sonntag, citat de Vocea Rusiei. Serviciile de securitate germane (BND) au informat-o pe Angela Merkel, pe 29 aprilie 2014 în legătură cu implicarea mercenarilor americani în operaţiunile militare din estul Ucrainei.
Blackwater este a devenit cunoscută după ce militarii au fost acuzaţi de uciderea unor civili în Irak, motiv pentru care firma ar fi fost privată de contractul cu armata Statelor Unite, a precizat Itar-Tass. Presa rusă a afirmat că guvernul de la Kiev încearcă să recruteze personal din cadrul unor firme militare private străine, pentru "a menţine legea şi ordinea".

"În orice caz, putem spune că, în lipsa sprijinului poporului ucrainean, guvernul Maidanului are o singură opţiune dacă vrea să rămână la putere - mobilizarea oricărei susţineri posibile din partea sponsorilor străini, inclusiv trimiterea de mercenari din afară" a precizat Ministerul rus de Externe, cu menţiunea că printre candidaţii pentru astfel de misiuni se numără şi firma Greystone Limited din Barbados, care face parte din corporaţia Academi. "Este, probabil, un grup afiliat armatei private Blackwater, ai cărei soldati sunt acuzaţi că au comis abuzuri frecvente asupra drepturilor omului, în regiuni conflictuale. Astfel de iniţiative demonstrează că aceia care au preluat puterea în Kiev nu pot garanta o minimă ordine şi nu îşi pot asigura nici măcar propria securitate"
 a mai menţionat Ministerul rus de Externe. 
Faptul că Garda Naţională a Ucrainei a fost susţinută de luptători ai firmei Greystone a fost precizat, în aprilie 2014, de postul tv american DemocracyNow. Firma Greystone, offshore înregistrat în Barbados, aparţine Blackwater, cunoscut grup american de mercenari care acum se numeşte Academi.
Cu patru ani în urmă, Academi şi firma anterioară acesteia, Blackwater, au fost nevoite să plătească o amendă de 50 milioane de dolari pentru a evita un proces privind exporturi ilegale de armament şi mărturie falsă, potrivit Deutsche Welle. Pentru administraţia americană, companiile sunt importante în Afganistan - unde se ocupă de instrucţia armatei afgane - şi în Irak, unde veghează la siguranţa diplomaţilor americani. Valoarea anuală a contractelor dintre cele două companii şi administraţia americană depăşeşte 700 milioane euro. 
Alegeri europene şi euroscepticism: "să încetăm a mai visa la o „identitate europeană””

Die Welt îşi opreşte atenţia asupra euroalegerilor şi asupra viitorului Parlament European despre care anticipează că "va fi ceva mai colorat". "Aproximativ 30% dintre noii deputaţi vor putea fi încadraţi în categoria „eurosceptici”. Astfel, însă, sunt uniţi de foarte puţin. Ei vor forma un grup difuz de adversari ai Uniunii Europene, de naţionalişti, extremişti şi dezamăgiţi de politica europeană". Se estimează că discuţiile vehemente din viitorul Parlament European, certurile, vor ajunge la ordinea zilei - dar, cu toate acestea "majorităţile în Legislativul de la Strasbourg vor rămâne stabile". Trebuie "să încetăm a mai visa la o „identitate europeană”. Aceasta nu există şi nici n-a existat vreodată"
.

Weser-Kurier îi atribuie Uniunii Europene vina pentru eşecul în zona respectării drepturilor omului. Regretul este împărtăşit şi de Heilbronner Stimme, care nu poate înţelege votul unui mare număr de maghiari pentru un partid antisemit ca Jobbik, o formaţiune pentru care au optat doi din zece alegători. 
Este criticată şi opţiunea alegătorilor unguri pentru un program naţional-conservator, precum cel propus de Orban, liderul FIDESZ. Dar pe de altă parte, „Orban e şi primul premier, din istoria de după 1989 a Ungariei, confirmat de alegători la putere” relevă Märkische Oderzeitung. 

Mitteldeutsche Zeitung concede că ungurii au statuat că vor un guvern de dreapta naţionalist, iar Bruxelles-ul trebuie să accepte această realitate. În context, publicaţia îl critică pe purtătorul de cuvânt al guvernului german, care, după victoria lui Viktor Orban, a avertizat „premierul unei ţări străine să-şi folosească majoritatea parlamentară „cu măsură, reţinere şi sensibilitate””. Asemenea afirmaţii, apreciază ziarul, sunt de natură „să sporească ostilitatea ungurilor faţă de elita (...) europeană”
. 
În Marea Britanie, Nigel Farage, preşedintele UK Independence Party (UKIP), a afirmat că migraţia este atât tema centrală a euroalegerilor 2014, cât şi când se va pune problema "rămânerii în Uniunea Europeană". Nigel Farage, este de părere că marele pericol pentru Marea Britanie este migraţia necontrolată: "Ne aflăm în faţa celui mai mare val de imigranţi cu care ţara s-a confruntat vreodată şi avem trei partide care nu sunt în stare să facă nimic. Dacă sunteţi de părere că ar trebui să controlăm frontierele, să avem o politică a migraţiei mult mai sensibilă prin care să controlăm nu numai cantitatea, ci şi calitatea, dacă sunteţi de părere că ar trebui să adoptăm un sistem de imigraţie după modelul celui australian - atunci votaţi UKIP!"
 a fost unul dintre mesajele lui Nigel Farage către alegătorilor săi.

 Începând cu anul 2010 se vorbeşte despre organizarea unui referendum prin care britanicii să se pronunţe dacă vor ca ţara lor să rămână în UE sau să părăsească Uniunea Europeană. Nu s-a precizat când ar fi organizat un astfel de referendum. Actualul guvern a anunţat că plebiscitul va avea loc "cândva după anul 2015"
. Se estimează că antieuropenii din Marea Britanie vor obţine cel puţin tot atâtea voturi ca în 2009. UKIP îşi câştigă locurile în Parlamentul European cu promisiunea ieşirii ţării din UE. Altfel spus, paradoxal, îşi manifestă atitudinea antieuropeanâ la Bruxelles, militând pentru renunţarea la comunitate chiar din interiorul Parlamentului European.

 Pe de altă parte, Asociaţia patronatului britanic, CBI, pledează, în raportul său anual, cauza menţinerii apartenenţei Marii Britanii la Uniunea Europeană. Calitatea de stat membru al Uniunii Europene aduce avantaje considerabile ţării - în medie până la 3000 de lire fiecărei familii anual. Accesul la piaţa europeană, cu 500 de milioane de indivizi, reprezintă un beneficiu enorm pentru economia britanică, subliniază CBI – care este cea mai mare asociaţie a patronatului britanic, reprezentând aproximativ 240.000 de companii. Potrivit unui sondaj intern, 80% dintre membrii CBI se pronunţă pentru rămânarea Marii Britanii în Uniunea Europeană.
Frankfurter Allgemeine Zeitung analizează importanţa alegerilor europarlamentare pentru sistemul politic din Marea Britanie. Anticipează. "Sunt de aşteptat efecte dintre cele mai grave. Chiar dacă rezultatul europarlamentarelor nu poate fi echivalat cu voinţa cetăţenilor în urma unor alegeri generale la nivel naţional, formaţiunea euro-sceptică Partidul Independenţei Regatului Unit (UKIP) va juca de acum înainte un rol proeminent în politica britanică, înspăimântând şi mai mult vechile partide. Pe viitor, partidele tradiţionale vor fi obligate să ofere o convingătoare replică la agitaţia împotriva elitelor şi a universului lor politic, atât de populară în rândul unei părţi considerabile din electorat"
.

Premierul olandez Mark Rutte a declarat că Bruxelles-ul are prea multe puteri şi anunţă o strategie pentru a limita acţiunea Comisiei Europene. Mark Rutte îşi va lansa oficial propunerea antieuropeană, pentru ca Europa să se axeze asupra a ceea este „esenţial”
.  Mark Rutte, de la partidul liberal de centru-dreapta VVD, a declarat că intenţionează după încheierea alegerilor pentru Parlamentul European, care în Olanda s-au desfăşurat joi, să prezinte omologilor săi din UE „o agendă de priorităţi”
, pentru a reduce din competenţele blocului comunitar. Premierul olandez doreşte ca la viitorul summit european, prevăzut pentru luna iunie, cei 28 de lideri ai statelor UE să încerce să ajungă la un acord privind foaia de parcurs şi să aprobe norme limitate pentru Europa. „Nu putem să pretindem ca lucrurile să continue ca înainte. O mare parte a cinismului Europei este deoarece Comisia Europeană vrea întotdeauna mai mult: cote de reprezentare feminină, strategii pentru păduri, chestiuni de pagină web. Groaznic!”
 a declarat Mark Rutte. Strategia „mai puţin Bruxelles” vizează limitarea funcţiilor Comisiei Europene la cinci zone: o piaţă internă mai puternică, mai puţine reguli, mai mult comerţ liber, o piaţă a energiei şi lupta împotriva abuzurilor pe piaţa muncii. „Oamenii sunt preocupaţi de locurile lor de muncă şi de viitorul copiiilor care nu se ştie dacă îşi vor găsi de muncă. Însă UE se ocupă de pensionări şi de cote de reprezentare a femeilor. Europa trebuie să revină la esenţial”
 susţine Mark Rutte. Potrivit Trouw, Olanda mizează pe o Comisie Europeană mai restrânsă, iar partidul VVD vorbeşte chiar de reducerea la jumătate a actualului său format (cu 28 de comisari europeni - câte unul pentru fiecare stat membru UE). „Oamenii vor să ştie lucruri pragmatice, ca de exemplu care sunt avantajele UE pentru Olanda. Însă dacă spui lucrurilor pe nume eşti imediat taxat drept egoist. Este ridicol” explică Rutte. „Toată lumea înţelege că datorită cooperării ne va fi mai bine, iar tortul va fi mai mare. La Bruxelles eu apăr drapelul Olandei, iar Merkel pe cel al Germaniei. Aşa funcţionează lucrurile. Nu susţine nimeni steagul albastru cu stele galbene”
 a conchis premierul olandez.

Cotidianul olandez De Telegraaf apreciază care sunt cauzele euroscepticismului. "Neîncrederea în elita politică şi în felul ei de a vedea Europa, procedura nedemocratică de luare a deciziilor (...) precum şi înspăimântătoarea criză din zona euro, nu au contribuit la sporirea entuziasmului pentru UE. (...) UE ar trebui să se ţină la distanţă de o uniune politică, să nu adopte politici de apărare şi fiscale comune, dar mai ales să renunţe la noi runde de extinere. UE nu va mai avea susţinere dacă va continua să meargă pe aceeaşi cale. Susţinerea a dispărut deja"
.
Un studiu american efectuat de Pew Research Center în şapte state ale Uniunii Europene - citat de Die Welt - relevă faptul că "europenii cei mai convinşi" sunt polonezii şi germanii. Două treimi din populaţia acestor ţări consideră Uniunea Europeană drept un proiect reuşit. Grecii şi italienii, în schimb, resping, majoritar, ideea europeană. În Spania şi Franţa - ţări care se confruntă, în prezent, cu serioase probleme economice - doar fiecare al doilea cetăţean se pronunţă pentru comunitatea europeană, considerabil mai puţini decât la declanşarea crizei datoriilor. În Marea Britanie, ţară prin tradiţie mai degrabă eurosceptică, numărul celor care afirmă că au încredere în Uniunea Europeană a crescut faţă de anul trecut - de la 43% la 52%.

Legat de avantajele pe care le implică integrarea europeană, doar germanii şi polonezii cred, în majoritate, că acestea sunt, primordial, de natură economică. Studiul mai relevă că respondenţii nu au multă încredere în instituţiile UE - Parlamentul European şi Comisia Europeană. Nivelul încrederii este şi mai scăzut în cazul Băncii Centrale Europene. Grecii consideră - în proporţie de 85% - că Uniunea Euopeană nu înţelege problemele cu care se confruntă cetăţenii europeni. Opinia este împărtăşită de 77% dintre italieni şi de 53% dintre germani.

Potrivit prognozelor PollWatch2014 - o iniţiativă a organizaţiei nonguvernamentale VoteWatch - preluate de Deutsche Welle, formaţiunile conservatoare vor deveni mai puternice în viitorul Parlament European. Adversarii Uniunii Europene şi extrema dreaptă îşi vor întări considerabil rândurile. Potrivit  sondajelor, socialiştii (grupul S&D) sunt "umar la umar" cu formaţiunile de centru-dreapta (PPE). Potrivit tendinţei relevată de sondaje, majoritatea celor 751 de locuri din Parlamentul European nu va fi obţinută de nici unul din marile blocuri parlamentare. Viitorul Parlament European îşi va schimba configuraţia. Extremele - dreapta şi stânga - vor deveni mai puternice, iar formaţiunile de centru vor pierde mandate. Eologiştii şi liberalii vor pierde din mandate, în timp ce extrema stânga îşi va dubla reprezentarea în PE. O astfel de situaţie se va răsfrânge asupra politicii concrete şi asupra formării de coaliţii.


Partidele eurosceptice şi anti-UE din dreapta spectrului politic vor fi mai puternice ca niciodată - estimează PollWatch2014 - şi ar putea forma două grupuri parlamentare cu puţin peste 100 de deputaţi. Formaţiunile naţionaliste şi xenofobe - precum Frontul Naţional, condus de Marine Le Pen, în Franţa, sau Partidul Libertăţii al lui Geert Wilders, în Olanda - îşi vor uni forţele, consideră demoscopii europeni, cu partide de orientare similară din alte cinci ţări ale UE, formând, astfel, un nou grup parlamentar de extremă dreapta cu 38 de mandate. Facţiunea parlamentară deja existentă a adversarilor Uniunii Europene - din care face parte UKIP condus de Nigel Farage - va acumula, probabil, un plus de mandate, ajungând la 66. PollWatch2014 se aşteaptă ca şi Mişcarea 5 Stele a lui Beppe Grillo din Italia să adere la acest grup parlamentar. Împreună cu o altă facţiune eurosceptică moderată, care ar putea ocupa 45 din fotoliile parlamentare, adversarii Uniunii Europene şi forţele naţionaliste ar putea ajunge să întrunească între 150-165 de locuri în viitorul Parlament European, ceea ce ar însemna o cincime din numărul total de mandate.
Relevante sunt şi alte prognoze ale PollWatch2014. Ţările cu cei mai mulţi eurosceptici sunt Franţa, Marea Britanie şi Olanda. Cel mai probabil - a apreciat PollWatch2014 - Frontul Naţional se va situa pe primul loc la euroalegeri în Franţa. Este posibil ca situaţia să fie aceeaşi în Marea Brtianie, privitor la UKIP şi în Olanda - unde, potrivit previziunilor, partidul lui Geert Wilders poate ocupa unul dintre primele două locuri la alegerile europarlamentare. Sondajele nu au fost relevante legat de poziţionarea adversarilor uniunii monetare, Alternativa pentru Germania (AfP). Experţii nu se aşteaptă ca AfP să se alăture grupărilor extremiste, dar mai degrabă Alianţei Conservatorilor şi Reformiştilor Europeni care, potrivit sondajelor, pot obţine în jur de 45 de fotolii parlamentare.
Frankfurter Allgemeine Zeitung insistă asupra campaniei lui Jean-Claude Juncker - candidatul conservator la preşedinţia Comisiei Europene - de a atrage cât mai mulţi alegători la urne. "În ţările pe care le-am vizitat, am putut constata că oamenii suţin în principiu proiectul european. De îndată ce se discută despre detalii concrete privind activitatea politică, atunci criticile devin furioase, chiar duşmănoase" a afirmat  Jean-Claude Juncker. Fostul premier luxemburghez pledează cauza unei "pieţe digitale comune europene” şi în sensul „consolidării pieţei interne a UE, mai ales în domeniul serviciilor." "Dacă ne reuşeşte această piaţă digitală, ceea ce nu va fi deloc simplu, din cauza diferenţelor naţionale, atunci s-ar putea crea în cinci ani, doar în acest domeniu, trei milioane de locuri de muncă"
. 
Siria: „O pace pe care nimeni nu o doreşte, nu poate fi înfăptuită”


În atenţia publică se regăseşte un subiect important, care suscită de multă breme şi atenţia mass media: războiul din Siria. Germania a anunţat că va prelua 10.000 de refugiaţi sirieni, intenţionând să crească numărul acestora. Tegeszeitung consideră că o atare decizie era de mult timp necesară. "Preluarea refugiaţilor nu trebuie să depindă, din nou, de portofelul rudelor. Mai presus de orice, lucrurile trebuie să se mişte rapid. Dacă următoarele runde de preluare a refugiaţilor vor dura la fel de mult ca primele, înseamnă că aceşti oameni vor avea de aşteptat până în toamna lui 2015. Doar o infimă parte dintre aceştia vor ajunge în Europa în baza unor programe de tip 'first class'. De aceea, mulţi vor încerca să forţeze pe alte căi graniţele închise. Oameni mor aproape în fiecare zi în Marea Mediterană, iar Germania are o responsabilitate enormă în această chestiune. Preluarea unui mic contingent de refugiaţi nu schimbă cu nimic în bine situaţia"
.
În Siria apar, permanment, noi fronturi conflictuale mai ales după demisia trimisului special ONU. Süddeutsche Zeitung rezumă, sumbru, situaţia. "În timp ce regimul Assad pregăteşte alegeri care să confere legitimitate regimului său înspăimântător, iar în fiecare lună apar noi fronturi conflictuale, după demisia frustrantă a trimisului special ONU, Lakhdar Brahimi, în zonă nu mai există nici măcar un sol internaţional de pace. O pace pe care nimeni nu o doreşte, evident că nu poate fi înfăptuită. Pagubele colaterale cauzate de catastrofa din Siria se resimt acum şi în statele vecine. Ura, fanatismul şi ruinele rămase în urma violenţelor de până acum sunt argumente solide în favoarea conservării unui status quo autocratic. Pe această logică se bazează toţi cei care l-au sprijinit din totdeauna sau care îl sprijină din nou pe Assad. În schimb, Siria nu va mai fi niciodată aşa cum a fost".
CE şi BCE îi solicită Spaniei noi măsuri de austeritate


Cotidianul El Pais anunţă că Bruxellesul solicită de la Spania încă doi ani de reduceri şi contrazice promisiunile premierului Rajoy privitoare la faptul că nu vor mai fi măsuri de austeritate. Pe de altă parte, cotidianul spaniol semnalează  că guvernul are de gând să aprobe în luna iulie legea avortului - deşi încă sunt blocate rapoartele corpului magistraţilor şi al consiliului fiscal. Cu toate acestea, guvernul vrea ca reforma să fie în vigoare până la sfârşitul anului 2014.


Cotidianul ABC precizează că şeful Executivului spaniol a anunţat că va aproba un plan pentru revitalizarea industriei şi crearea de noi locuri de muncă. 

Mariano Rajoy consideră că evenimentele din Catalonia constituie un risc pentru relansarea economiei şi respinge posibilitatea organizării referendumului pentru autodeterminare, relatează cotidianul La Vanguardia. 

Oamenii de afaceri spanioli prezintă previziuni de creştere mai mari decât ale guvernului spaniol, precizează cotidianul La Razon. Astfel, aceştia consideră că economia spaniolă va creşte cu 1,3% din PIB anul acesta, şi cu 2% din PIB anul viitor. La rândul său, premierul spaniol a precizat că va continua să lupte împotriva crizei şi pentru generarea de noi locuri de muncă. 

Bruxellesul face mai multe presiuni, remarcă El Periodico, după ce Comisia Europeană şi BCE i-au solicitat Spaniei noi măsuri de ajustări „considerabile” şi pentru combaterea „nivelului alarmant al ratei şomajului”. 

Pieţele financiare - între speranţă şi nelinişti

"Investitorii iubesc din nou Grecia" afirmă Handelsblatt, referitor la emiterea de obligaţiuni de stat de către Atena. Este pentru prima dată când statul elen este în măsură să facă acest lucru de la debutul crizei, în 2010, aminteşte ziarul - apreciind, în acelaşi timp, că revenirea Greciei pe pieţele de capital reprezintă "un test" cu valoare de "simbol". Până la depăşirea în totalitate a crizei "mai e un drum lung, Grecia fiind, în continuare, dependentă de sprijin financiar internaţional - din partea statelor euro şi a FMI"
.

Kölner-Stadtanzeiger salută progresele statului elen, care "după ce cu patru ani în urmă era cât pe ce să se prăbuşească financiar, a obţinut din nou capital de la investitorii privaţi". Concret, este vorba de trei miliarde euro.

"Economiştii avertizează faţă de o prea mare euforie pe pieţele financiare" - este de părere Süddeutsche Zeitung. "Noile obigaţiuni de stat puse în vânzare de Atena au declanşat o cerere imensă, dar, potrivit experţilor, criza euro n-a trecut". Ziarul mai afirmă că nu trebuie "să nu ne bucurăm prea devreme". Admiţând că Atena a făcut progrese mai mari decât s-a crezut, aminteşte că "revigorarea economiei europene, la care asistăm în prezent, e susţinută, pe mai departe, de o serie întreagă de măsuri de urgenţă, înainte de toate de o politică monetară neconvenţională practicată de Banca Centrală Europeană. Abia atunci când se va întrevedea sfârşitul acestor măsuri de urgenţă şi economia va creşte prin ea însăşi, abia atunci se va putea vorbi de un sfârşit al crizei."

Frankfurter Rundschau atrage atenţia asupra riscurilor unei deflaţii în rândul statelor marcate de criza euro. "Pericolul scăderii preţurilor i-ar putea determina pe consumatorii europeni să amâne achiziţii costisitoare, ceea ce ar împinge economia pe o pantă descendentă."

